Η Ελλάδα στο σινεμά μέρος 2: Το Αλφαβητάρι χειμερινών κινηματογράφων\nΤο Αλφαβητάρι χειμερινών κινηματογράφων\nΤο αλφαβητάρι των χειμερινών κινηματογράφων\nΣτις γραμμές που ακολουθούν, δίνουμε ένα πολύ συνοπτικό προφίλ των χειμερινών κινηματογράφων του κέντρου και των κοντινών συνοικιών της Αθήνας, που λειτούργησαν μετά τον πόλεμο.\nΤα γράμματα Α και Β υποδηλώνουν την κατάταξη των κινηματογράφων σε Α και Β προβολής, ή τη μετάβασή τους από τη Β στην Α (Β > Α), καθώς και αντίστροφα. Οι αναφερόμενες μετατροπές αφορούν στην πρώτη μετα-κινηματογραφική περίοδο, ενώ ενδέχεται να έχουν ακολουθήσει και άλλες.\nΟι παρατηρήσεις σας είναι ευπρόσδεκτες.\nΑΑΒΟΡΑ, Νεάπολη (Β > Α)\nΟφείλει το απρόοπτο όνομά του στην επιδίωξη να είναι πρώτος, αλφαβητικά, στη λίστα των κινηματογράφων. Ξεκίνησε στη βήτα προβολή, στην οποία υπάγονταν και οι γύρω κινηματογράφοι, αλλά όπως και εκείνοι ανέβηκε σύντομα στην άλφα. Τοποθετήθηκε ως κινηματογράφος κατ’ εξοχήν ελληνικών ταινιών. Στη φάση της παρακμής των αιθουσών εγκατέστησε ένα ισχυρό ηχητικό σύστημα, πρόγονο του σημερινού Dolby, που δεν διατηρήθηκε για πολύ. Βρίσκεται ακόμα σε λειτουργία.\nΑΒΑΝΑ, Χαλάνδρι (Β > Α)\nΣχετικά απόκεντρος στην αρχή του, μακριά από το κέντρο του Χαλανδρίου, στο Νέο Ψυχικό, αν και σχεδόν πάνω στην (ήσυχη, τότε) Κηφισίας. Εισπρακτικός σταθμός στα χρονικά του, η αποκλειστική προβολή της ταινίας «Η ιστορία της Ο» (με άδεια προβολής μόνο σε ένα κινηματογράφο εκτός κέντρου, όπως είχε γίνει και για κάποιες άλλες ταινίες). Διαθέτει μεγάλη στενόμακρη αίθουσα με εξώστη και θερινό στην ταράτσα.\nΑΒΑΝΑ, Χολαργός (Β)\nΣτην καρδιά του Χολαργού, δεν μπόρεσε να αντέξει την κρίση. Κατεδαφίστηκε.\nABC, Δάφνη (Α)\nΣτη θέση του παλαιού θερινού Ορφεύς και στον πρώτο όροφο του νέου κτιρίου, διαρκούς λειτουργίας με συρόμενη οροφή και πλευρικά ανοίγματα. Εξ αρχής στην Α προβολή. Ως αίθουσα δεν είχε να παρουσιάσει κάτι ιδιαίτερο, αν και σύγχρονης κατασκευής, ωστόσο είχε καλή κίνηση. Κατεδαφίστηκε.\nΑΒΕΡΩΦ, Λυκούργου (Α > Β)\nΕμφανίστηκε απροσδόκητα στο ισόγειο ενός παλιού κτιρίου και ξεκίνησε με ταινίες εκτός εμπορικού κυκλώματος –ρωσικής και ανατολικής παραγωγής, συχνά σε αποκλειστική προβολή– για να στραφεί σύντομα σε «δεύτερες» ταινίες ελληνικής παραγωγής που δεν έβρισκαν άλλη φιλόξενη στέγη. Κατέληξε κινηματογράφος ταινιών σεξ και βρίσκεται ακόμα σε λειτουργία.\nΑΔΩΝΙΣ, Ζωγράφου (Β)\nΜεγάλος κινηματογράφος, στη θέση του δημοφιλούς ομώνυμου θερινού. Διέθετε εξώστη και λειτουργούσε και το καλοκαίρι, με συρόμενη οροφή και πλευρικά ανοίγματα. Κατεδαφίστηκε.\nΑΕΛΛΩ, Πατησίων (Α)\nΠαλιός θερινός κινηματογράφος –με συχνές θερινές πρεμιέρες άλφα προβολής– που μετατράπηκε σε χειμερινό με θερινό στην ταράτσα. Σχετικά πρόσφατα η πλατεία και ο εξώστης μοιράστηκαν στα δύο ώστε να δημιουργηθούν τέσσερις αίθουσες, συν μια μικρή που δημιουργήθηκε στο υπόγειο, ενώ η ταράτσα παραμένει ως είχε. Βρίσκεται σε λειτουργία.\nΑΕΛΛΩ, Χολαργός (Β)\nΑπό τους παλιούς μικρούς κινηματογράφους των «προαστίων», υποβαθμίστηκε όταν άνοιξαν κοντά του οι νεότεροι και μεγαλύτεροι. Κατεδαφίστηκε.\nΑΘΗΝΑ, Πατησίων (Α)\nΣτη θέση του ομώνυμου παλαιότερου θερινού, στο ισόγειο πια μιας πολυκατοικίας, διέθετε μεγάλη πλατεία και εξώστη, δημιουργημένος «καθώς πρέπει». Υπήρξε ο «αριστοκρατικός» κινηματογράφος της Πατησίων, με καλές ξένες ταινίες και ελάχιστες ελληνικές. Από τότε που η εποχή των μεγάλων κινηματογράφων πέρασε, παραμένει κλειστός.\nΑΘΗΝΑ, Ιλίσια (Β)\nΑρκετά μεγάλη αίθουσα, σε υποτονικό όμως σημείο, με –μοιραία– περιορισμένη κίνηση. Στο τέλος του έγινε μια προσπάθεια για στροφή σε καλλιτεχνικές ταινίες, λόγω του φοιτητικού κόσμου της περιοχής, χωρίς όμως επιτυχία.\nΑΘΗΝΑΙΑ, Πανεπιστημίου (Β)\nΠρώην Βρετάνια, που μετονομάστηκε (όπως και άλλες επιχειρήσεις) όταν τη δεκαετία του 50 δημιουργήθηκε στην Ελλάδα ένα αντι-βρετανικό κλίμα. Διέθετε μεγάλη πλατεία και, αντί για εξώστη, θεωρείο στο πίσω μέρος της αίθουσας. Αν και πολύ κεντρικός, παρουσίαζε κατά κανόνα επιλεγμένες ταινίες Β προβολής που απευθύνονταν σε κοσμικό κοινό και που παρέμεναν για περισσότερο από μία εβδομάδα. Οι ταινίες «Βιολετέρα» και «Από στιγμή σε στιγμή» είχαν καταρρίψει ρεκόρ εβδομάδων. Μετατράπηκε σε θέατρο, αρχικά από τη Νόνικα Γαληνέα, αποκτώντας ξανά το αρχικό του όνομα (Βρετάνια) και εξακολουθεί να βρίσκεται σε λειτουργία ως θέατρο.\nΑΘΗΝΑΪΚΟΝ, Δημαρχείο (Β)\nΠαλιός λαϊκός κινηματογράφος με ταυτόχρονη προβολή δύο ταινιών και αποκλειστικά ανδρικό κοινό που ενίοτε προκαλούσε επεισόδια. Διέθετε εξώστη. Στην περίοδο της επταετίας, με την τάση ευπρεπισμού που επιβαλλόταν, ανακαινίστηκε ριζικά και μετατράπηκε σε μια πολύ κομψή αίθουσα, χωρίς βέβαια να αλλάξει τη λαϊκή του προσωπικότητα. Έχει κατεδαφιστεί και το όνομά του το έχει δανειστεί νεώτερος κινηματογράφος της περιοχής (λειτουργεί σε διαμορφωμένο πρώην κατάστημα) που προβάλλει ταινίες σεξ.\nΑΘΗΝΑΙΟΝ, Αμπελόκηποι (Α)\nΣτη θέση του παλαιού θερινού κινηματογράφου Φλερύ, έγινε ο εμβληματικός κινηματογράφος των Αμπελοκήπων, με μοντέρνο σχεδιασμό και εγκαταστάσεις. Έκαναν αίσθηση τα φωτεινά αστεράκια που περιέβαλλαν την οθόνη και άλλαζαν χρώματα, καθώς και οι «κρυφοί φωτισμοί». Ο παλιός εξώστης μετατράπηκε σε ξεχωριστή αίθουσα. Οι δυο αίθουσες βρίσκονται σε λειτουργία.\nΑΘΗΝΑΪΣ, Δάφνη (Β)\nΟ πρώτος χειμερινός της Δάφνης, μικρός και χωρίς ιδιαίτερες αξιώσεις. «Έμεινε πίσω» με την εμφάνιση των νεώτερων, διατήρησε ένα δικό του λαϊκότερο προφίλ, μετέπειτα χρησιμοποιήθηκε ως συνεργείο αυτοκινήτων και κατεδαφίστηκε.\nΑΘΗΝΑΪΣ, Μεταξουργείο (Β)\nΝέος κινηματογράφος, δημιουργημένος στο χώρο παλαιού εργοστασίου που μετατράπηκε σε κέντρο καλλιτεχνικών εκδηλώσεων. Αρχικά λειτούργησαν δύο αίθουσες (Αθηναΐς 1 και Αθηναΐς 2) από τις οποίες η μία μετατράπηκε σε θέατρο.\nΑΙΑΣ, Αμπελόκηποι (Β)\nΜεγάλος κινηματογράφος που προέκυψε από τη στέγαση του ομώνυμου θερινού, θυμίζοντας… λυόμενο. Είχε μόνο πλατεία, συγκέντρωνε το λαϊκό κοινό της περιοχής και ήταν αρκετά πίσω για την εποχή του. Λειτουργούσε και το καλοκαίρι, ξαναβρίσκοντας κάτι… από το χαμένο του θερινό εαυτό. Κατεδαφίστηκε.\nΑΙΓΛΗ, Δάφνη (Β)Μεγάλος κινηματογράφος, διαρκούς λειτουργίας. Στο τέλος του λειτούργησε για λίγο ως θέατρο. Μετατράπηκε σε σούπερ μάρκετ.\nΑΪΦΕΛ, Γουδή (Β)\nΜοντέρνος κινηματογράφος, αρχικά σε αυτόνομο κτίριο. Διέθετε εξώστη και θερινό στην ταράτσα. Λίγο αργότερα, τη θέση του θερινού κατέλαβε… πολυκατοικία. Σήμερα έχει μετατραπεί σε γυμναστήριο.\nΚάτω από τη γέφυρα της Καλλιρρόης, δύσκολα προσπελάσιμος, λαϊκού προφίλ, λειτουργούσε και το καλοκαίρι… μεταφέροντας τον τοίχο της οθόνης. Κατεδαφίστηκε.\nΑΛΑΣΚΑ, Πατησίων (Β)\nΟ ένας από το θρυλικό λαϊκό δίδυμο της Πατησίων, στην περιοχή της Ομόνοιας (βλ. Ροζικλαίρ). Διέθετε συμπαθητική αίθουσα χωρίς εξώστη και προέβαλλε δύο ταινίες ταυτόχρονα. Στην περίοδο της επταετίας έγινε μια ανεπιτυχής προσπάθεια αναβάθμισης και με προβολή μιας ταινίας, αλλά αυτή η φάση κράτησε ελάχιστα. Ακολούθησε η προβολή ταινιών σεξ και σήμερα έχει μετατραπεί σε κατάστημα.\nΑΛΕΓΡΑ, Νέο Ψυχικό (Β)\nΣχετικά μικρός (με εξώστη) και πολύ συμπαθητικός κινηματογράφος, χαμηλών τόνων και χαμηλών επιδόσεων. Μετατράπηκε σε συνεργείο αυτοκινήτων.\nΑΛΕΚΑ, Ζωγράφου (Β > Α)\nΑπρόσωπος, αρχικά, κινηματογράφος, χωρίς εξώστη και με θερινό στην ταράτσα που διαθέτει διαφορετική είσοδο. Πρόσφατα ανακαινίστηκε ριζικά και είχε την τύχη να γίνει δημοτικός.\nΑΛΕΞ, Ιλίσια (Β > Α)\nΧτίστηκε πλάι στον ομώνυμο θερινό, όπως συνηθιζόταν τότε, και διέθετε μια μεγάλη περιποιημένη αίθουσα με πλατεία και εξώστη (με ξύλινα καθίσματα, όπως συνηθιζόταν ακόμα τότε). Από τη Β προβολή πέρασε στην Α (ενώ ο θερινός κατεδαφίστηκε) και σήμερα έχει μετατραπεί σε σούπερ μάρκετ.\nΑΛΕΞΑΝΔΡΑ, Πατησίων (Α)\nΟ «αντάρτης» της Πατησίων, ένας πολύ φροντισμένος κινηματογράφος που ερχόταν σε αντιπαράθεση (λόγω της υπόγειας αίθουσας με την περιορισμένη, σχετικά, χωρητικότητα) με τα άλλα «μεγαθήρια» της λεωφόρου. Με καλλιτεχνικότερο ύφος, απέκτησε το δικό του στίγμα ως κινηματογράφος καλών ταινιών. Έχασε το κοινό του όταν, μέσω άλλης εταιρίας, άλλαξε τον ποιοτικό του προσανατολισμό στα προγράμματά του, ευτυχώς όμως ξαναβρήκε την ισορροπία του. Μετασκευάστηκε εντυπωσιακά το 2000 χωρίς όμως να θυμίζει την παλιά του ατμόσφαιρα. Βρίσκεται σε λειτουργία.\nΑΛΕΞΑΝΔΡΑ, Καλλιθέα (Β > Α)\nΦροντισμένος κινηματογράφος, κάπως απόκεντρος συγκριτικά με τους άλλους της περιοχής. Ανέβηκε στην Α προβολή, άντεξε τα δύσκολα χρόνια και πρόσφατα ανακαινίστηκε, μοιράστηκε σε δύο αίθουσες και ονομάστηκε Ετουάλ – Αλεξάνδρα, ανήκοντας στην ίδια επιχείρηση του Ετουάλ.\nΑΛΕΞΑΝΔΡΟΣ, Παπάγου (Β > Α)\nΜεγάλος, ωραίος κινηματογράφος, με θερινό στην ταράτσα, αλλά με περιορισμένη κίνηση, στην οποία δεν βοήθησε ούτε η άνοδός του στην Α προβολή. Για αρκετά χρόνια λειτούργησε ως θέατρο (Όραμα).\nΑΛΙΝΤΑ, Δάφνη (Β)\nΧαρακτηριστικός «συνοικιακός» κινηματογράφος, με πρόγραμμα λαϊκού προσανατολισμού. Μετατράπηκε σε σούπερ μάρκετ.\nΑΛΚΥΟΝΙΣ, Πατησίων (Β > Α)\nΙσόγεια, μεγάλη αίθουσα, που ξεκίνησε με ταινίες του εμπορικού κινηματογράφου για να εξελιχθεί σε «στέγη» ρωσικών ταινιών, με μεγάλη επιτυχία στη διάρκεια της επταετίας. Όταν η γενιά των θεατών του καταλάγιασε, μετατράπηκε σε θέατρο.\nΑΛΚΥΩΝ, Αχαρνών (Β)\nΣτο τέρμα της Αχαρνών, σχεδόν απόμερος, με ελληνικές και ξένες ταινίες λαϊκής κατανάλωσης. Λειτουργούσε και καλοκαίρι.\nΧτίστηκε στη θέση του ομώνυμου θερινού και αποτελούσε χαρακτηριστικό δείγμα «γρήγορης» μετατροπής σε χειμερινό, χωρίς ιδιαίτερη καλαισθησία. Μεγάλη αίθουσα με εξώστη, που λειτουργούσε και το καλοκαίρι με συρόμενη οροφή και πλευρικά ανοίγματα. Ο χώρος παραμένει αχρησιμοποίητος από τότε που έκλεισε.\nΑΛΟΗ, Πατησίων (Β)\nΦροντισμένος κινηματογράφος, με καλή κίνηση. Η θέση του στα ενδότερα της Πατησίων (Ιακωβάτων) τον κράτησε σταθερά στη Β προβολή. Ήταν ο τελευταίος από τους «βήτα» της Πατησίων που άντεξε ηρωικά για αρκετά χρόνια και μετά την κρίση.\nΑΛΟΜΑ, Χολαργός (Β)\nΜεγάλος και με εντυπωσιακή –για την εποχή του– πρόσοψη, διέθετε εξώστη και λειτουργούσε και καλοκαίρι με πλευρικά ανοίγματα. Στα δύσκολα χρόνια, η είσοδος (επί της λ. Μεσογείων) και το πατάρι του εξώστη μετατράπηκαν σε πιτσαρία και η είσοδος μεταφέρθηκε στο γωνιακό δρόμο (Βεντούρη). Έμεινε κλειστός και επαναλειτουργεί με μικρότερη αίθουσα και νέα είσοδο επί της Μεσογείων, ως Χολαργός.\nΑΛΦΑ, Πολυτεχνείο (Α)\nΠρόκειται για το ομώνυμο θέατρο που για μια και μόνο χρονιά λειτούργησε και ως κινηματογράφος χωρίς επιτυχία. Επανήλθε στη θεατρική του χρήση.\nΑΛΦΑΒΙΛ, Νεάπολη (Β)\nΑΜΑΛΙΑ, Πατησίων (Β > Α)\nΕυπρεπής κινηματογράφος από τους «απόκεντρους» της Πατησίων (Δροσοπούλου) που αν και ημι-υπόγειος, λειτουργούσε και το καλοκαίρι αφαιρώντας τον πίσω του τοίχο… Προς το τέλος, έγινε μια προσπάθεια ανόδου στην Α προβολή χωρίς αποτέλεσμα.\nΑΜΑΡΥΛΛΙΣ, Σκουζέ (Β)\nΠολύ μεγάλη αίθουσα, στο ισόγειο πολυκατοικίας. Όμως σε περιοχή χωρίς κινηματογραφική κίνηση και με έναρξη στη δύσκολη εποχή. Λειτούργησε μόνο τρία χρόνια και μετατράπηκε σε σούπερ μάρκετ.\nΑΜΙΡΑΛ, Πανεπιστημίου & Αμερικής (Α)\nΜικρός υπόγειος κινηματογράφος κάτω από το θέατρο Διονύσια (σήμερα Δημήτρης Χορν). Είχε θεωρεία στα πλάγια. Ξεκίνησε σε εποχή που ήταν πολύ νωρίς για μικρούς κινηματογράφους, ειδικά ανάμεσα στα μεγαθήρια που τον περιέβαλλαν. Μετατράπηκε σύντομα σε θέατρο διατηρώντας το κινηματογραφικό του όνομα.\nΑΜΛΕΤ, 3ης Σεπτεμβρίου (Α)\nΑπό τους πολύ ωραίους κινηματογράφους της Αθήνας, δεν κατάφερε ωστόσο να κερδίσει μεγάλο κοινό – ίσως λόγω της θέσης του αλλά και… του βάθους του (ακόμα και ο εξώστης ήταν υπόγειος). Λειτουργούσε κυρίως με ελληνικές ταινίες ή «δευτερεύουσες» ξένες. Μετατράπηκε σε κέντρο διασκέδασης.\nΣε αυτόνομο κτίριο, χειμερινός με εξώστη και θερινός στην ταράτσα. Μετατράπηκε σε συνεργείο αυτοκινήτων και στη συνέχεια σε θέατρο (Αμόρε). Ο θερινός επανέλαβε τη λειτουργία του με το όνομα του θεάτρου (Αμόρε).\nΑΜΟΡΕ, Σεπόλια (Β)\nΔιαρκούς λειτουργίας, πρόλαβε την καλή εποχή και έκλεισε στα χρόνια της κρίσης.\nΑΝΔΩΡΑ, Αμπελόκηποι (Β)\nΠολύ συμπαθητικός κινηματογράφος εσωτερικά των Αμπελοκήπων (Ερυθρός) και κατά συνέπεια στη Β προβολή, αρχικά. Στα χρόνια της κρίσης έκλεισε, άνοιξε ξανά ως θέατρο (Αλώνι) με μείωση του χώρου της πλατείας για επέκταση της σκηνής, έκλεισε πάλι και άνοιξε για μια νέα κινηματογραφική καριέρα, με προσεγμένο πρόγραμμα.\nΑΝΕΣΙΣ, Αμπελόκηποι (Α)\nΧτίστηκε στη θέση φημισμένου...εξοχικού εστιατορίου και διεκδικούσε τα πρωτεία στις προτιμήσεις του κοινού της περιοχής, σε διαρκή συναγωνισμό με το γειτονικό Αθήναιον. Παρουσίαζε πολλές ελληνικές ταινίες και ταινίες του ξένου εμπορικού κινηματογράφου. Είχε πλατεία, εξώστη και θερινό στην ταράτσα. Μετά από πρόσφατη μετασκευή του κτιρίου, μέρος της πλατείας διαμορφώθηκε σε θέατρο και η ταράτσα λειτουργεί ξανά ως θερινός κινηματογράφος.\nΑΝΝΑ, Πετράλωνα (Β)\nΣυμπαθητικός χειμερινός κινηματογράφος, μόνο με πλατεία, και φιλική ατμόσφαιρα. Κοντά στο γνωστό θερινό κινηματογράφο Ζέφυρος.\nΑΝΝΑ ΜΑΡΙΑ, Πατησίων (Α)\nΤο πρώην θέατρο Άννας και Μαρίας Καλουτά, που ξεκίνησε πολύ φιλόδοξα αλλά ατύχησε καθ’ οδόν. Ούτε ως κινηματογράφος (που αρχικά ταλαντευόταν ανάμεσα σε τρεις εκδοχές του ονόματος, Άννα Μαρία Καλουτά, Καλουτά και Άννα Μαρία) συνάντησε ιδιαίτερη επιτυχία. Διέθετε εξώστη και θερινό στην ταράτσα. Λειτουργούσε κυρίως με ελληνικές ταινίες, πλαισιώνοντας τον Άμλετ, και κατεδαφίστηκε πρόσφατα, μαζί με το παρακείμενο Ράδιο Σίτυ.\nΑΝΟΙΞΙΣ, Ζωγράφου (Β)\nΜεγάλος κινηματογράφος με εξώστη και ασανσέρ (!) και με θερινό στην ταράτσα. Κατέλαβε εγκάρσια μέρος του οικοπέδου του ομώνυμου θερινού. Στα χρόνια της κρίσης μείωσε την αίθουσά του, προφανώς για να μη δείχνει τόσο άδεια… Κατεδαφίστηκε και στη θέση του ανεγέρθηκε εμπορικό κέντρο.\nΑΝΤΑ, Κάτω Πατήσια (Β)\nΔιαρκούς λειτουργίας, ξεκίνησε φιλόδοξα και με προσπάθεια για ταινίες Α προβολής, όμως άντεξε για πέντε μόνο χρόνια.\nΑΝΤΙΝΕΑ, Λιοσίων (Β)\nΔιαρκούς λειτουργίας, με πλευρικά ανοίγματα, στη θέση του ομώνυμου παλιού θερινού. Κινηματογράφος για το ευρύ κοινό, ακολούθησε το δρόμο των ταινιών σεξ και εξελίχθηκε σε αίθουσα καλλιτεχνικών παραστάσεων (Gagarin).\nΑΝΤΖΕΛΑ, Πατησίων (Α)\nΕξαιρετικός κινηματογράφος, με χειμερινή αίθουσα (πλατεία και εξώστης) και θερινό στην ταράτσα. Ίσως πιο προχωρημένος από την εποχή του, είχε την τόλμη να λειτουργήσει ως Α προβολής σε εποχή που ακόμα το τέρμα Πατησίων ήταν… μακρινό. Δεν ευτύχησε όμως στις επιλογές ταινιών αλλά ούτε και συνάντησε θερμή ανταπόκριση από το κοινό.\nΑΝΤΖΕΛΟΣ, Ανάληψη (Β)\nΑρχικά θερινός, με απλή κατασκευή μετατράπηκε σε κινηματογράφο διαρκούς λειτουργίας με συρόμενη οροφή και πλευρικά ανοίγματα. Στο τέλος του… αποσυναρμολογήθηκε στο μεγαλύτερο μέρος και στο χώρο του λειτουργεί πρατήριο καυσίμων.\nΠροπολεμικός κινηματογράφος, πλάι στον κινηματογράφο Έσπερος, αίθουσα με μεγάλη ιστορία και διάφορα κατά καιρούς ονόματα. Κατεδαφίστηκε και στη θέση του βρίσκεται σήμερα το ξενοδοχείο Εσπέρια.\nΑΠΟΛΛΩΝ, Σταδίου (Α)\nΔημιουργήθηκε στον υπόγειο χώρο του υπερκείμενου Αττικόν και ξεκίνησε με φιλοδοξίες που εκπληρώθηκαν. Διαφημιζόταν ως «το παλατάκι της Αθήνας» και διακρίθηκε για τις προσεγμένες ταινίες του. Λειτούργησε αποκλειστικά το σύστημα Todd-A-O (συνδυασμό οθόνης σινεμασκόπ και στερεοφωνικού ήχου) και παρέμεινε ένας από τους καλούς κινηματογράφους του κέντρου. Κατά διαστήματα έγιναν προσπάθειες να λειτουργήσει και τα καλοκαίρια, με ψυκτικά συστήματα. Βρίσκεται σε λειτουργία, ανακαινισμένος, και με ψηφιακό σύστημα προβολής και ήχου.\nΑΡΓΩ, Κυψέλη (Α)\nΑΡΓΩ, Δάφνη (Β)\nΑπόκεντρος κινηματογράφος της περιοχής, με λιτή αίθουσα. Λειτουργούσε και το καλοκαίρι με πλευρικά ανοίγματα και παρουσίαζε ταινίες για πιο λαϊκό κοινό. Όταν έκλεισε, μετατράπηκε αρχικά σε συνεργείο αυτοκινήτων.\nΑΡΖΕΝΤΙΝΑ, Αλεξάνδρας (Α)\nΦροντισμένος κινηματογράφος με δική του ατμόσφαιρα, ημι-υπόγειο εξώστη και υπόγεια πλατεία. Κατά κανόνα κινηματογράφος εμπιστοσύνης για τις ταινίες του. Χρησιμοποιείται σήμερα ως μουσικό στούντιο.\nΑΡΗΣ, Αχαρνών (Β)\nΠαλιός κινηματογράφος, που κατάφερε όμως σε όλα τα χρόνια του, μέχρι το τέλος, να διατηρεί ένα πολύ καλό επίπεδο και να ξεχωρίζει, αν και σταθερά στη Β προβολή.\nΑΡΙΑΝΝΑ, Λενορμάν (Β)\nΧαμηλών τόνων κινηματογράφος στην περιοχή της Κολοκυνθούς. Μετά το κλείσιμό του λειτούργησε ως τηλεοπτικό στούντιο.\nΑΡΙΕΛ, Αχαρνών (Β)\nΠολύ κομψός υπόγειος κινηματογράφος στη Μιχαήλ Βόδα, που άνοιξε πάνω στα δύσκολα χρόνια και δεν πρόλαβε να καθιερωθεί. Λειτούργησε πολύ λίγο.\nΑΡΙΩΝ, πλατεία Δημαρχείου (Β)\nΟ «πολυτελής» (και μοναδικός καινούργιος, άλλωστε) λαϊκός κινηματογράφος του κέντρου. Λειτούργησε απευθείας με προβολή δύο ταινιών ταυτόχρονα, που απευθύνονταν σε ανδρικό κοινό. Ήταν φυσικό να ακολουθήσει μετέπειτα το δρόμο των ταινιών σεξ. Έκλεισε όταν το κτίριό του χρησιμοποιήθηκε από πολυκατάστημα.\nΑΡΜΟΝΙΑ, Λενορμάν (Β)\nΞεκίνησε ως θερινός και αργότερα μετατράπηκε σε χειμερινό – θερινό. Υπήρξε ο δημοφιλέστερος κινηματογράφος της περιοχής του.\nΑΡΜΟΝΙΑ, Πατησίων (Β > Α)\nΠεριποιημένος κινηματογράφος στο τέρμα Πατησίων, πλάι στο θερινό Καμέλια. Ξεκίνησε ως Β προβολής και ανέβηκε στην Α. Μετατράπηκε σε κέντρο ψυχαγωγίας και σήμερα έχει κατεδαφιστεί.\nΑΡΤ, Πατησίων (Α)\nΑτμοσφαιρικός κινηματογράφος –σε σχέση με τους μεγάλους γειτονικούς– και ο πρώτος στην Αθήνα που προγραμμάτιζε αποκλειστικά «ταινίες τέχνης», θέση που διατήρησε μέχρι το τέλος του χωρίς παρεκκλίσεις. Η ιστορία του υπήρξε σύντομη, ενώ αρχικά λειτούργησε ως θερινό.\nΑΡΤ ΕΚΡΑΝ, Κουκάκι (Α)\nΔύο μικρές αίθουσες που λειτούργησαν σε χώρο προορισμένο εξ αρχής για κινηματογράφο, αλλά δεν είχε χρησιμοποιηθεί καθόλου (αποτελούσε στούντιο για διαφημιστικές ταινίες). Παρά την έλλειψη άλλων αιθουσών στην περιοχή, οι δυο κινηματογράφοι λειτούργησαν για χρόνια μετρημένα στα δάχτυλα του ενός χεριού…\nΑΡΧΩΝ, Ελληνορώσων (Β)\nΜεγάλος κινηματογράφος σε αραιοκατοικημένη, τότε, περιοχή.\nΑΣΤΗΡ, Άγιος Δημήτριος (Β)\nΑπό τους μεγάλους συνοικιακούς κινηματογράφους, με θερινό στην ταράτσα και προσεγμένο πρόγραμμα. Μετατράπηκε σε σούπερ μάρκετ.\nΒρίσκεται στη θέση του πρώτου χειμερινού της Αθήνας (Παλλάς) που κατεδαφίστηκε. Αρχικά «κινηματογράφος επικαίρων» όπως συνηθιζόταν κάποτε, με το χαρακτηριστικό πρώτο όνομα Σινε-Νιους. Σε μετασκευή που ακολούθησε, απέκτησε εξώστη, θεωρεία και το νέο του όνομα, αλλάζοντας και τον προγραμματισμό του με ταινίες A προβολής. Ήταν από τους «μικρούς» κινηματογράφους του κέντρου, εξαιρετικά κομψός και ατμοσφαιρικός. Για ένα μικρό διάστημα λειτούργησε ως θέατρο (από το Νίκο Ρίζο) και στη συνέχεια, ανακαινισμένος –χωρίς, ευτυχώς, να αλλοιωθεί– επέστρεψε στο κινηματογραφικό περιβάλλον. Παραμένει κλειστός και εναπομένει να δούμε αν το κινηματογραφόφιλο κοινό τον ξανακερδίσει, μέσω της κατασκευαστικής εταιρίας που έχει αναλάβει την εκμετάλλευσή του, ή θα γίνει αλλαγή της χρήσης του χώρου.\nΑΣΤΟΡΙΑ, Λενορμάν (Α)\nΤο αρχικό του όνομα ήταν Αρμονία και ήταν το αδελφό του θερινού Αρμονία (βλ. παραπάνω) που λειτουργούσε παραδίπλα. Όταν το θερινό μετατράπηκε σε χειμερινό – θερινό, απέκτησε το όνομα Αστόρια το οποίο το συνόδευσε ως το τέλος του. Ήταν ένας πολύ καλός κινηματογράφος με εντυπωσιακή οθόνη, διέθετε εξώστη και λειτουργούσε και το καλοκαίρι με πλευρικά ανοίγματα. Μετατράπηκε σε σούπερ μάρκετ.\nΑΣΤΡΟΝ, Αμπελόκηποι (Α)\nΊσως ο καλύτερος –αρχιτεκτονικά, τουλάχιστον– κινηματογράφος της Αθήνας, ο μόνος με επικλινή (και όχι με σκαλοπάτια) αμφιθεατρικό εξώστη, ο οποίος μάλιστα είχε και ακριβότερο εισιτήριο από της πλατείας. Δυστυχώς, για πολλά χρόνια υπήρξε κινηματογράφος με ατυχή προγραμματισμό (πολύ συχνά με «δεύτερες» ελληνικές ταινίες). Γνώρισε μια δεύτερη άνοιξη μετά τη ριζική ανακαίνισή του, προς το 2000, αλλά δεν κράτησε για πολύ. Προς κατεδάφιση…\nΑΣΤΥ, Κοραή (Α)\nΟ «ιδιαίτερος» κινηματογράφος του κέντρου, ξεκίνησε και αυτός ως «κινηματογράφος επικαίρων» για να μεταφερθεί στη συνέχεια στην A προβολή. Η ατμοσφαιρική υπόγεια αίθουσά του δημιουργούσε καλό περιβάλλον για τους σινεφίλ και συνδέθηκε με προβολές της Ταινιοθήκης της Ελλάδος, που του έδωσαν ένα καλλιτεχνικό στίγμα. Πλαισιωνόταν από καταστήματα στις στοές που τον περιβάλλουν, ένα είδος «εμπορικού κέντρου» παλιότερης εποχής, το οποίο δεν ευδοκίμησε. Παραμένει σε λειτουργία και με τάση στις σινεφίλ ταινίες.\nΑΤΕΝΕ, Καισαριανή (Β > Α)\nΣτα σύνορα με το Παγκράτι, δημιουργήθηκε στον πρώτο όροφο κτιρίου που στο ισόγειό του διέθετε στοά με καταστήματα. Ένα μικρό mall της εποχής του… Με πολύ ωραία αίθουσα, χωρίς εξώστη, ξεκίνησε στη Β προβολή και ανέβηκε στην Α. Έχει μετατραπεί σε γυμναστήριο. Θα πρέπει να σημειώσουμε πως αν και όλοι τον αποκαλούσαν Ατενέ, το κανονικό του όνομα ήταν Ατένε, από την ιταλική γλώσσα.\nΑΤΘΙΣ, Πατησίων (Β)\nΟ πρώτος χειμερινός της Πατησίων, ο πρώτος που συναντούσαμε ανεβαίνοντας και από τους πρώτους που κατεδαφίστηκαν. Ωστόσο, λόγω «παλαιότητας» και υστερώντας συγκρινόμενος με τους νέους που εμφανίζονταν διαρκώς, παρέμενε στη Β προβολή με καλές, όμως, ταινίες.\nΑΤΛΑΝΤΙΣ, Δάφνη (Β > Α)\nΔημοφιλής θερινός που μετατράπηκε σε ένα απρόσωπο, αρχικά, χειμερινό διαρκούς λειτουργίας (με συρόμενη οροφή και πλευρικά ανοίγματα). Αργότερα ανέβηκε στην Α προβολή, έπαψε να λειτουργεί τα καλοκαίρια, ανακαινίστηκε και χωρίστηκε σε δύο αίθουσες.\nΑΤΤΑΛΟΣ, Νέα Σμύρνη (Β > Α)\nΠολύ περιποιημένος κινηματογράφος, κάπως απόκεντρος, με παράδοση στις καλές ταινίες. Σε λειτουργία, ανακαινισμένος.\nΑΤΤΙΚΑ, Πατησίων (Α)\nΑπό τους εντυπωσιακούς κινηματογράφους της «νέας Αθήνας», αληθινό κόσμημα, με μεγάλη πλατεία και εξώστη με θεωρεία σε όλο το μήκος της αίθουσας. Διακρινόταν, μεταξύ άλλων, για τις καλές ταινίες του. Υπήρξε ο πρώτος κινηματογράφος της Αθήνας που χωρίστηκε -ίσως πρόχειρα- σε δύο αίθουσες (ο παλιός εξώστης αποτέλεσε τη μία και τα παλιά θεωρεία του διακρίνονταν από τη μεγάλη αίθουσα στο ισόγειο), αλλά, παρά τις προσπάθειες αναβάθμισης, δεν άντεξε. Έχει κατεδαφιστεί.\nΑΤΤΙΚΗ, Πατησίων (Β)\nΩραία αίθουσα με εξώστη και θερινό στην ταράτσα, στη θέση του ομώνυμου θερινού. Στην εποχή του, ακόμα και η μικρή απόσταση από την Πατησίων (Αμοργού) κατέτασσε αυτόματα ένα κινηματογράφο στους Β προβολής. Στο τέλος του προέβαλλε ταινίες σεξ και στη συνέχεια μετατράπηκε σε θέατρο (Χώρα).\nΑΤΤΙΚΟΝ, Σταδίου (Α)\nΔημοφιλής κινηματογράφος της Αθήνας, με μακρόχρονη ιστορία, που αντέχει και μάλιστα ανανεωμένος – παρά το κλασσικό του ύφος. Υπήρξε ο πρώτος που παρουσίασε τη μεγάλη οθόνη του σινεμασκόπ και εφάρμοσε και άλλες καινοτομίες, όπως το στερεοφωνικό ήχο. Για μικρό διάστημα λειτούργησε ως θέατρο αλλά επανέκαμψε στο κινηματογραφικό πεδίο.\nΑΤΤΙΚΟΝ, Άγιος Δημήτριος (Β)\nΚινηματογράφος ελληνικών ταινιών, όπως πολλοί της εποχής του, διαρκούς λειτουργίας. Μετατράπηκε σε κέντρο διασκέδασης.\nΑΧΙΛΛΕΥΣ, Πατησίων (Α)\nΜεγάλη ημιυπόγεια αίθουσα χωρίς εξώστη. Ανακαινίστηκε πολύ σύντομα μετά την έναρξή του, κλονίστηκε όταν άλλαξε είδος ταινιών και ισορρόπησε ξανά με καλές ταινίες, αλλά ήταν πια τα δύσκολα χρόνια. Μετατράπηκε σε αίθουσα bowling.\nΑΧΙΛΛΕΥΣ, Γκύζη (Β > Α)\nΣχετικά μικρός, απρόσωπος κινηματογράφος, με υπόγεια αίθουσα, στο ίδιο ύφος με το αντικρινό και αδελφό, κατά κάποιο τρόπο, Ίριδα. Λειτούργησε ωστόσο και καλοκαίρια, με πλευρικά ανοίγματα. Μετατράπηκε σε θέατρο (Ανοιχτό).\nΑΧΙΛΛΕΙΟΝ, Κουκάκι (Β > Α)\nΜεγάλη αίθουσα χωρίς εξώστη που ξεκίνησε στη Β προβολή και μετά ανέβηκε στην Α. Ήταν ο πιο σύγχρονος και προσεγμένος κινηματογράφος της περιοχής του. Μετατράπηκε σε σούπερ μάρκετ.\nΒΕΑΚΗ, Πολυτεχνείο (Α)\nΤο ομώνυμο θέατρο που για πολύ λίγα χρόνια λειτούργησε ως κινηματογράφος, όπως και το αντικρινό Άλφα (βλ. παραπάνω) και μάλιστα από την ίδια εταιρία. Την πρώτη χρονιά η κίνησή του ήταν περιορισμένη, ανέκαμψε όμως όταν στράφηκε σε ταινίες ποιότητας (συχνά σε αποκλειστική προβολή). Επανήλθε στη θεατρική λειτουργία.\nΒΕΝΟΣ, Αχαρνών (Β)\nΧειμερινός, στο ισόγειο πολυκατοικίας αλλά διαρκούς λειτουργίας με πλευρικά ανοίγματα, άνοιξε στα χρόνια της κρίσης, άντεξε λίγο και μετατράπηκε σε κινηματογράφο ταινιών σεξ μέχρι να κλείσει οριστικά.\nΒΥΡΩΝ, Βύρων (Β)\nΕυρύχωρος κινηματογράφος διαρκούς λειτουργίας, σε αυτόνομο κτίριο. Δανείστηκε το όνομά του από την περιοχή του, όπως συνηθιζόταν. Μετατράπηκε σε σούπερ μάρκετ.\nΓΑΛΑΞΙΑΣ, Αμπελόκηποι (Β > Α)\nΑρχικά «χωμένος» στην αρχή της Μεσογείων και Β προβολής, είχε την τύχη να κατεδαφιστούν τα κτίρια που… τον εμπόδιζαν να φαίνεται. Ανέβηκε στην άλφα προβολή, παρουσίαζε σταθερά ελληνικές ταινίες του εμπορικού κινηματογράφου και τελικά μέρος της αίθουσάς του διασκευάστηκε σε δεύτερη, μικρότερη αίθουσα. Και οι δύο αίθουσες βρίσκονται σε λειτουργία.\nΓΑΡΔΕΝΙΑ, Δάφνη (Β)\nΧτίστηκε στη θέση του ομώνυμου θερινού, δεν διακρινόταν για ιδιαίτερη κομψότητα και προσείλκυε φίλους του κινηματογράφου ευρείας κατανάλωσης. Λειτουργούσε και το καλοκαίρι και παρέμεινε στη Β προβολή. Μετατράπηκε σε σούπερ μάρκετ.\nΓΡΑΝΑΔΑ, Αλεξάνδρας (Β > Α)\nΟ πρώτος –και επιβλητικός– χειμερινός κινηματογράφος της λεωφόρου, του αθηναϊκού «Μπρόντγουέι» που συγκέντρωνε κινηματογράφους και θέατρα, πλαισιωμένος και από άλλους αλλά και εναρμονισμένος μαζί τους, σε ένα είδος πρωταρχικού multiplex. Αρχικά Β προβολής, αφού η λεωφόρος ήταν ακόμα… μακριά από το κέντρο, ανακαινίστηκε πλήρως και μετατράπηκε σε ένα πολύ όμορφο κινηματογράφο, για… γερά πόδια: η πλατεία στον πρώτο όροφο του κτιρίου, ο εξώστης στο δεύτερο και ο θερινός στην ταράτσα. Υπήρχε όμως και ασανσέρ. Μετατράπηκε σε θέατρο (Λαμπέτη), αντίστοιχα χειμερινό και θερινό.\nΓΩΓΩ, Αχαρνών (Α)\nΣτο τέρμα Αχαρνών, δημιουργημένος την εποχή της μεγάλης οικοδομικής έξαρσης στην περιοχή. Διαρκούς λειτουργίας, ξεκίνησε αμέσως στην Α προβολή. Μετατράπηκε σε κέντρο διασκέδασης.\nΔΑΝΑΟΣ, Αμπελόκηποι (Α)\nΑπό τους νέους (κάποτε) κινηματογράφους των Αμπελοκήπων, ευρύχωρη αίθουσα με εξώστη. Κατάφερε να αποκτήσει προσωπικότητα, κάτι που δεν έδειξαν να επιδιώκουν οι άλλοι γειτονικοί κινηματογράφοι. Σχετικά πρόσφατα ανακαινίστηκε και απέκτησε μια δεύτερη μικρή αίθουσα που δημιουργήθηκε πλάι στην αρχική.\nΔΑΦΝΗ, Δάφνη (Β)\n«Καλός συνοικιακός» κινηματογράφος, με επιμελημένο πρόγραμμα, διατηρούσε ένα καλό επίπεδο στη Β προβολή. Λειτουργούσε και το καλοκαίρι.\nΔΩΡΑ, Λιοσίων (Β)\nΧειμερινός που λειτουργούσε και το καλοκαίρι με πλευρικά ανοίγματα (αργότερα διέκοψε την καλοκαιρινή του λειτουργία). Σε αυτόνομο κτίριο, με ταινίες «ευρείας κατανάλωσης».\nΕΛΒΕΤΙΑ, Νέα Ελβετία (Β)\nΧειμερινός, σε αυτόνομο κτίριο, σχετικά παλιός. Αργότερα μετονομάστηκε σε Λουΐζα χωρίς να ορθοποδήσει. Έμεινε κλειστός και αργότερα χρησιμοποιήθηκε από το Δήμο για εκδηλώσεις.\nΕΛΙΤ, Γκάζι (Β > Α)\nΜεγάλος, ανοιχτόκαρδος κινηματογράφος, που γνώρισε μεγάλη επιτυχία στα «καλά» χρόνια. Ανέβηκε στην Α προβολή με ελληνικές, κυρίως ταινίες, για να εξελιχθεί σε κινηματογράφο ταινιών σεξ και στη συνέχεια σε νυχτερινό κέντρο ποικίλων εκδηλώσεων (Tessera).\nΕΛΛΑΣ, Αθηνάς (Β)\nΠαλιός, λαϊκός κινηματογράφος ανδρικού κοινού, με πρόγραμμα 2 ταινιών. Πρόλαβε να μετατραπεί σε σούπερ μάρκετ… πριν την επέλαση των ταινιών σεξ. Μεταγενέστερο όνομά του, Νέα Ελλάς.\nΕΛΛΗ, Ακαδημίας (Α)\nΚεντρικός… απόκεντρος, όταν η Ακαδημίας ήταν ακόμα… εκτός περιπάτου. Για ένα διάστημα διατηρούσε τη μη σινεμασκόπ, σχεδόν τετράγωνη, οθόνη, και στο κάτω της μέρος τη λωρίδα για την προβολή των υποτίτλων, όταν αυτοί προβάλλονταν ξεχωριστά από την ταινία. Με κομψή αρχιτεκτονική (που αλλοιώθηκε στη μετέπειτα ανακαίνισή του) και σκληρά, μουσαμαδένια καθίσματα, είχε το δικό του ύφος χωρίς να συγκεντρώνει όμως μεγάλες προτιμήσεις λόγω… απόστασης και μη εντυπωσιακού μεγέθους, σε σχέση με τους άλλους κινηματογράφους του κέντρου. Κινηματογράφος σχεδόν αποκλειστικά ελληνικών ταινιών για πολλά χρόνια, άλλαξε στυλ εμφάνισης και προγραμματισμού αργότερα – υπήρξε από τους πρώτους κινηματογράφους του κέντρου που «εκσυγχρονίστηκαν», και μάλιστα επανειλημμένα. Διαθέτει μικρό εξώστη και βρίσκεται σε λειτουργία.\nΟ πολυτελέστερος κινηματογράφος της Πατησίων και από τους ωραιότερους της Αθήνας, με εξαιρετική διακόσμηση και πορφυρά βελούδινα καθίσματα, χτίστηκε στη θέση του ομώνυμου θερινού. Πάντα με καλές ταινίες, χωρίς όμως δυστυχώς να κερδίζει πρωτιές στις προτιμήσεις, κέρδισε μια μελαγχολική «πρωτιά»: υπήρξε ο πρώτος μεγάλος κινηματογράφος της Πατησίων που έκλεισε και κατεδαφίστηκε.\nΕΛΣΗ, Νέα Σμύρνη (Β)\nΚεντρικός, ζεστός κινηματογράφος της Νέας Σμύρνης, με πλατεία, εξώστη και θερινό στην ταράτσα. Κατεδαφίστηκε.\nΕΛΥΖΕ, Ιλίσια (Β)\nΜικρός, αδιάφορος κινηματογράφος, που έγινε γνωστός μετέπειτα με μεταμεσονύκτιες προβολές cult ταινιών και αργότερα με ταινίες σεξ. Έχει μετατραπεί σε θέατρο.\nΕΜΠΑΣΣΥ, Κολωνάκι (Α)\nΚομψός, υπόγειος κινηματογράφος που συνδέθηκε με την κοσμική κίνηση της πλατείας και προσάρμοσε αντίστοιχα τα προγράμματά του. Δεν ανέβηκε ποτέ στα top των προτιμήσεων, διατήρησε όμως πάντα μια καλή κίνηση και το κοινό του. Έκλεισε απρόοπτα και φημολογήθηκε ότι ο χώρος του θα αλλάξει χρήση, επέστρεψε όμως θριαμβευτικά στο κινηματογραφικό προσκήνιο και παραμένει σε λειτουργία.\nΕΡΜΗΣ, Δάφνη (Β > Α)\nΠολύ φροντισμένος κινηματογράφος, ανέβηκε ανακαινισμένος (στην προ-dolby εποχή) στην Α προβολή, αλλά δεν μπόρεσε να αντέξει.\nΕΡΜΗΣ, Ταύρος (Β)\nΩραίος κινηματογράφος, με εξώστη, σε κινηματογραφικά δύσκολη περιοχή. Μετατράπηκε σε κέντρο διασκέδασης.\nΕΣΠΕΡΙΑ, Αχαρνών (Α > Β)\nΤο αρχικό του όνομα (Ιμπέριαλ) μετατράπηκε στην επιγραφή του εύκολα σε Εσπέρια. Λίγο απόμερος (οδός Περγάμου) και με ιδιόμορφη αρχιτεκτονική, λειτουργούσε και καλοκαίρι (συρόμενη οροφή) αλλά η ιστορία του υπήρξε σύντομη και άτυχη. Συνέχισε με ταινίες σεξ και κατεδαφίστηκε.\nΕΣΠΕΡΟΣ, Σταδίου (Α)\nΠαλαιότερα Σπλέντιτ, υπήρξε το αντίπαλον δέος του Αττικόν με παρεμφερή, μεγαλόπρεπη αίθουσα κλασικίζουσας αρχιτεκτονικής. Διέθετε εξώστη με πλευρικά θεωρεία σε όλο το μήκος της αίθουσας, και λευκά βελούδινα καθίσματα στην πλατεία. Έχασε αρκετά από το ύφος του μετά από μια μάλλον ανεπιτυχή ανακαίνιση και κατεδαφίστηκε μαζί με το μεγάλο του κτίριο, από τους πρώτους κεντρικούς κινηματογράφους που χάθηκαν.\nΕΤΟΥΑΛ, Καλλιθέα (Α)\nΑρχικά από τους παλιούς, μικρούς συνοικιακούς κινηματογράφους. Πλάι του υπήρχε ο ομώνυμος θερινός. Κατεδαφίστηκαν και τα δύο μαζί και στο ισόγειο του νέου κτιρίου λειτούργησε ο νέος χειμερινός, μια μεγάλη αίθουσα με εξώστη, στην ουδέτερη αντίληψη των seventies και, πια, στην Α προβολή. Ανακαινίστηκε πρόσφατα.\nΕΥΑ, Άγιος Αρτέμιος (Β)\nΜεγάλη, ημιυπόγεια αίθουσα που ξεκίνησε στα χρόνια της κρίσης. Γνώρισε όμως μεγάλη επιτυχία ως ένας από τους πιο φημισμένους κινηματογράφους… ταινιών σεξ. Μετονομάστηκε σε Πάνθεον και επιχείρησε να ανέβει στην Α προβολή, χωρίς αποτέλεσμα.\nΖΙΝΑ, Αλεξάνδρας (Β > Α)\nΠολύ καλός κινηματογράφος, με ιδιαίτερη προσωπικότητα. Μεγάλη υπόγεια αίθουσα που ξεχώριζε από τις συνηθισμένες, χωρίς εξώστη. Προσεγμένες ταινίες, καλό κοινό και παράταση ζωής… κατά δύναμιν. Μετατράπηκε σε θέατρο το 2008.\nΘΗΣΕΥΣ, Πετράλωνα (Β)\nΠροπολεμικός κινηματογράφος, με τη λιτή αλλά επιβλητική αρχιτεκτονική της εποχής του, διέθετε εξώστη και θερινό στην ταράτσα. Στη δύση του λειτούργησε με ταινίες σεξ. Κατεδαφίστηκε.\nΙΛΙΣΙΑ, Ιλίσια (Α)\nΑπό τους ωραιότερους κινηματογράφους της «νέας Αθήνας», κομψός και διακριτικά πολυτελής, με μεγάλη αίθουσα και εξώστη καθώς και με άνετους και λειτουργικούς χώρους υποδοχής. Μετατράπηκε σε θέατρο (από τη Νόνικα Γαληνέα) με αλλαγή στη μορφή του, καθώς ο εξώστης προεκτάθηκε προς την πλατεία δημιουργώντας μια ενιαία αίθουσα. Επέστρεψε στην αρχική του διαρρύθμιση και κομψότητα μετά την ανακαίνισή του (από τη Μιμή Ντενίση), λειτουργώντας πάντα ως θέατρο.\nΙΛΙΟΝ, Πατησίων (Α)\nΧτίστηκε στη θέση του ομώνυμου θερινού, σε περιορισμένες διαστάσεις. Στο ισόγειο βρίσκονται οι χώροι υποδοχής, η πλατεία στον πρώτο όροφο (με είσοδο από την πλευρά της οθόνης) και η άνοδος στον εξώστη γίνεται… από την πλατεία. Αρχικά, διέθετε πάρκινγκ στους θεατές του.\nΙΜΠΕΡΙΑΛ, Αχαρνών (Β)\nΙΝΤΕΑΛ, Πανεπιστημίου (Α)\nΑπό τους ιστορικούς κινηματογράφους του κέντρου, αρχικά ως Σαλόν Ιντεάλ. «Κρυμμένος» στην αυλή του νεοκλασικού κτιρίου που τον φιλοξενεί, με τη στενή του είσοδο δεν υποψιάζει τον επισκέπτη για την ευρύχωρη αίθουσα που θα συναντήσει. Λειτούργησε και ως θέατρο, έπεσε επανειλημμένα θύμα… πυρκαγιών που τον κατέστρεψαν ολοσχερώς και δέχθηκε διαδοχικές ανακαινίσεις. Η πρώτη, κάπου στη δεκαετία του 60, μετέτρεψε την παλιά αίθουσα σε σύγχρονη και ιδιαίτερα ωραία. Στο πίσω μέρος της πλατείας υπήρχαν υπερυψωμένα θεωρεία και από πάνω ο εξώστης. Δυστυχώς έχανε συχνά τον προσανατολισμό του ως προς τις ταινίες, στράφηκε προς τις (soft) αισθησιακές και καράτε και αποτόλμησε μια νέα καριέρα στα δύσκολα χρόνια, μετά από μια τρίτη πυρκαγιά, που αλλοίωσε αισθητά το ύφος του. Τα παλιά θεωρεία της πλατείας μετατράπηκαν σε μπαρ – φουαγιέ, τοποθετήθηκαν νέα πολύ αναπαυτικά καθίσματα και η μεγαλύτερη οθόνη μεμονωμένου κινηματογράφου. Παραμένει ο μόνος, πια, κινηματογράφος της άλλοτε ακμάζουσας Πανεπιστημίου.\nΙΡΙΔΑ, Γκύζη (Β > Α)\nΥπόγειος κινηματογράφος που πλαισίωνε τον αντικρινό Αχιλλέα (βλ. λ.). Λειτούργησε και καλοκαίρια με πλευρικά ανοίγματα. Μετατράπηκε σε μουσική σκηνή (Μετρό).\nΙΡΙΣ, Ακαδημίας (Β > Α)\nΠερίτεχνη αίθουσα νεοκλασικού ύφους, με εξώστη και θεωρεία σε όλο το μήκος της αίθουσας, και στο επίπεδο της πλατείας και στου εξώστη. Για την εποχή της έδειχνε μικρή, σε σχέση με τις μεγάλες γειτονικές, ενώ επιπλέον η Ακαδημίας ήταν δρόμος μικρότερου ενδιαφέροντος. Έτσι, λειτούργησε αρχικά ως κινηματογράφος Β προβολής για να ανέβει αργότερα στην Α, προβάλλοντας σχεδόν αποκλειστικά «δεύτερες» ελληνικές ταινίες (όπως περίπου και το αντικρινό Έλλη). Μετά το κλείσιμό του, συντάχθηκε μελέτη για πανεπιστημιακή χρήση του ως αίθουσα εκδηλώσεων.\nΜεγάλη, ισόγεια αίθουσα που χτίστηκε στη θέση του ομώνυμου θερινού, χωρίς ιδιαίτερη αισθητική έμπνευση… Από τους πολύ δημοφιλείς κινηματογράφους της περιοχής του. Κατεδαφίστηκε.\nΚΑΛΙΦΟΡΝΙΑ, Αχαρνών (Β)\nΣτο τέρμα Αχαρνών, με ορατή την επιγραφή του από τη λεωφόρο αλλά είσοδο από εσωτερικό δρόμο (Κωνσταντά). Λειτουργούσε και το καλοκαίρι. Μετατράπηκε σε κέντρο διασκέδασης.\nΚΑΛΥΨΩ, Καλλιθέα (Α)\n«Απόκεντρος» κινηματογράφος, ίσως μειονέκτημα εξ αρχής, με φανατικούς (αλλά όχι αρκετούς) φίλους. Η αίθουσά του ήταν ευρύχωρη και διέθετε εξώστη. Κατάφερε να διατηρηθεί αρκετά χρόνια, ακόμα και μετά την κρίση.\nΚΑΜΕΛΙΑ, Καλλιθέα (Β > Α)\nΒλέπε Νεράιδα 2.\nΚΑΝ-ΚΑΝ, Θυμαράκια (Β)\nΚινηματογράφος διαρκούς λειτουργίας, με μικρή διάρκεια ζωής.\nΚΕΡΑΜΕΙΚΟΣ, Κεραμικός (Β > Α)\nΜεγάλος κινηματογράφος, χωρίς ιδιαίτερη κομψότητα, στη θέση του ομώνυμου θερινού. Πέρασε σε ταινίες σεξ και μετατράπηκε σε μουσική σκηνή.\nΚΙΚΗ, Βύρων (Β)\nΧαρακτηριστικός «συνοικιακός» κινηματογράφος, χαμηλών τόνων.\nΚΙΡΚΗ, Βύρων (Β)\nΠεριποιημένος κινηματογράφος, διαρκούς λειτουργίας. Στο τέλος λειτούργησε με ταινίες σεξ. Έχει μετατραπεί σε κέντρο διασκέδασης.\nΚΝΩΣΣΟΣ, Πατησίων (Β)\nΩραίος, μεγάλος κινηματογράφος στα ενδότερα της Πατησίων, με εξώστη. Η αρχιτεκτονική του θύμιζε το γειτονικό Αλόη και το Βεάκη. Παρουσίαζε συχνά σε Α προβολή ελληνικές ταινίες μικρότερων εταιριών. Μετατράπηκε σε θέατρο.\nΚΟΛΟΣΣΑΙΟΝ, Κυψέλη (Α > Β)\nΜεγάλος κινηματογράφος (το όνομά του –που αρχικά επιχειρήθηκε να είναι Colosseo– παραπέμπει στο μέγεθος) με συρόμενη οροφή. Εισπρακτικός σταθμός στα χρονικά του, η αποκλειστική προβολή της ταινίας «Η αυτοκρατορία των αισθήσεων» (με άδεια προβολής μόνο σε ένα κινηματογράφο εκτός κέντρου, όπως είχε γίνει και για κάποιες άλλες ταινίες). Μετατράπηκε σε σούπερ μάρκετ.\nΚΟΣΜΟΠΟΛΙΤ, Ομόνοια (Β > Α)\nΜικρός λαϊκός κινηματογράφος στο κτίριο του ομώνυμου ξενοδοχείου (αρχικά με το όνομα Ρεγγίνα). Διαθέτει εξώστη και ταυτίστηκε με τον ελληνικό κινηματογράφο, όπως και οι άλλοι «μικροί» κινηματογράφοι του κέντρου (Ίρις, Έλλη, Ριβολί, Αβέρωφ). Ακολούθησε το δρόμο των ταινιών σεξ.\nΚΟΣΜΟΣ, Ψυρρή (Β)\nΣτεγάστηκε σε παλιό κτίριο της πλατείας Αγίας Ασωμάτων, το οποίο αργότερα μετατράπηκε σε αποθήκη που δεν θυμίζει την ύπαρξη κινηματογράφου.\nΚΟΤΟΠΟΥΛΗ, Ομόνοια (Α)\nΑπό τους πολύ μεγάλους και δημοφιλείς κεντρικούς κινηματογράφους, με αρχικό όνομα Κρόνος. Περίπου στα 1960 εκσυγχρονίστηκε ριζικά διατηρώντας όμως και στοιχεία… της παράδοσης (τα ξύλινα καθίσματα στον εξώστη αλλά και… ψάθινες καρέκλες στα θεωρεία του εξώστη). Σε κομβικό σημείο, ήταν ο εγκάρδιος κινηματογράφος για το ευρύ κοινό (πάντα από τους πρώτους σε αριθμό εισιτηρίων) και λειτουργούσε και το καλοκαίρι με κλιματισμό. Σταδιακά όμως υποβαθμιζόταν, όπως όλη η περιοχή. Κατεδαφίστηκε και στη θέση του ανεγέρθηκε ξενοδοχείο.\nΚΡΥΣΤΑΛ, Καλλιθέα (Β)\nΠαλιός κινηματογράφος χωρίς εξώστη, αντιπροσωπευτικό δείγμα «συνοικιακού» άλλων εποχών, με παρακείμενο θερινό. Αποτελούσε το «αντίπαλο δέος» του Ετουάλ. Στο τέλος του είχε ξεπεραστεί δραματικά από τους πιο σύγχρονους και προέβαλλε ταινίες σεξ, με το νέο όνομα Μαξίμ.\nΚΥΒΕΛΗΣ, Σύνταγμα (Α)\nΠολύ ωραία, μεγάλη αίθουσα με εξώστη, και μακρόχρονη ιστορία. Άλλαζε ονόματα, λειτουργούσε ως κινηματογράφος και ως θέατρο, και στο τέλος του λειτούργησε ως κινηματογράφος. Κατεδαφίστηκε μαζί με το κτίριό του.\nΚΥΨΕΛΑΚΙ, Κυψέλη (Β > Α)\nΟ πιο δημοφιλής κινηματογράφος της Κυψέλης (οδός Ζακύνθου) ξεκίνησε από καλοκαιρινός, μετατράπηκε σε κομψό χειμερινό (με τα αναπαυτικότερα, ίσως, καθίσματα, αλλά και… ξύλινα στο εξώστη) Β προβολής και σύντομα ανέβηκε στην Α. Λειτουργούσε θερινός στην ταράτσα. Κατεδαφίστηκε και στη θέση του αναγέρθηκε πολυώροφο γκαράζ.\nΚΥΨΕΛΗ, Κυψέλη (Β > Α)\nΑπό τους «κοσμικούς» κινηματογράφους της Κυψέλης, κατά κανόνα με καλές ταινίες. Μόνο χειμερινός. Μετατράπηκε σε σούπερ μάρκετ.\nΠαλιός κινηματογράφος, ακόμα παλιότερα θερινός, με ωραία μεγάλη αίθουσα και εξώστη. Με μεγάλη ιστορία (υπήρξε και θέατρο), λειτουργούσε και το καλοκαίρι με πλευρικά ανοίγματα. Στο τέλος του παρουσίαζε ταινίες σεξ. Κατεδαφίστηκε.\nΛΕΝΟΡΜΑΝ, Λενορμάν (Β > Α)\nΟ «μοντέρνος» κινηματογράφος της Λενορμάν, διαρκούς λειτουργίας με συρόμενη οροφή, αν και με ικανοποιητική κίνηση στην αρχή, δεν μπόρεσε να επιβιώσει ούτε και όταν ανέβηκε στην Α προβολή για λίγα χρόνια. Κατεδαφίστηκε.\nΣτα σύνορα με την Καισαριανή. Χτίστηκε σε τμήμα του προηγούμενου θερινού Άρια, διέθετε εξώστη και λειτουργούσε διαρκώς με συρόμενη οροφή και πλευρικά ανοίγματα. Χωρίς να είναι ιδιαίτερα πολυτελής, διακρινόταν για τη σύγχρονη αρχιτεκτονική και τους άνετους χώρους του. Έχει κατεδαφιστεί.\nΛΙΝΑ, Αμπελόκηποι (Α > Β)\nΜεγάλη, ημιυπόγεια αίθουσα, που ξεκίνησε στα δύσκολα χρόνια για να εξελιχθεί σε έναν από τους πιο θρυλικούς κινηματογράφους ταινιών σεξ, διατηρώντας –ειρωνικά, σχεδόν– πανό με βαρύγδουπη φράση του μεγάλου σκηνοθέτη Αϊζενστάιν. Έχει μετατραπεί σε σούπερ μάρκετ\nΛΟΥΖΙΤΑΝΙΑ, Κυψέλη (Β)\nΣτη θέση του ομώνυμου θερινού, αχανής αλλά και «σπαρτιάτικη» αίθουσα. Απέκτησε αργότερα μικρή αλλά κεντρικότερη είσοδο επί της Ευελπίδων, αντί της κανονικής επί της Λευκάδος. Λειτούργησε ως θέατρο και κατεδαφίστηκε.\nΛΟΥΙΖΑ, Νέα Ελβετία (Β)\nΧαρακτηριστικός «συνοικιακός» κινηματογράφος, διαρκούς λειτουργίας με μεγάλα πλευρικά ανοίγματα, με ταινίες λαϊκού προσανατολισμού. Μετατράπηκε σε σούπερ μάρκετ.\nΜΑΞΙΜ, Αμερικής και Πανεπιστημίου (Α)\nΟ πολυτελέστερος κινηματογράφος του κέντρου, με μια αίθουσα εξαιρετικής αρχιτεκτονικής –με εντυπωσιακές ανάγλυφες παραστάσεις στους τοίχους– αν και δεν κατασκευάστηκε για κινηματογράφος. Κάτω από το Παλλάς, ξεκίνησε ως αίθουσα χορού και μετατράπηκε μεταπολεμικά σε κινηματογράφο. Ακολούθησε μια πολύ φροντισμένη ανακαίνιση που ανέδειξε ακόμα περισσότερο την κομψότητα της αίθουσας και των χώρων υποδοχής. Διέθετε πλατεία και πλευρικά θεωρεία στο ύψος εξώστη. Η μετασκευή του σε θέατρο (Αλίκη Βουγιουκλάκη) χρησιμοποίησε ένα μέρος της πλατείας για προέκταση της σκηνής. Δέχτηκε πρόσφατα μια νεώτερη ανακαίνιση, ευτυχώς με προσοχή στο αρχικό του ύφος, αν και η θεατρική του χρήση καλύπτει ενδιαφέροντα αρχιτεκτονικά και διακοσμητικά στοιχεία.\nΟ πρώτος κινηματογράφος της νέας εποχής στην Καλλιθέα, μια εξαιρετική αίθουσα με πλατεία και εξώστη η οποία βρισκόταν στον πρώτο όροφο του κτιρίου. Δοκίμασε από την αρχή να λειτουργήσει στην Α προβολή, οπισθοχώρησε στη Β και επανήλθε στην Α όταν πια η Καλλιθέα έπαψε να είναι… εξωτική συνοικία. Πολύ αργότερα, η κυρίως αίθουσα (που το πλάτος της ήταν μεγαλύτερο από το μήκος) χωρίστηκε εγκάρσια σε δυο αίθουσες ενώ δημιουργήθηκε και μια πολύ μικρή τρίτη αίθουσα στο ισόγειο. Παρ’ όλα αυτά, ήρθε το τέλος.\nΜΑΡΙΑΝΝΑ, Υμηττός (Β)\nΒλέπε Μον Σινέ.\nΜικρή κεντρική αίθουσα στο Παγκράτι (Μετάλλειον, από το όνομα του ιδιοκτήτη και όχι Μεταλλείον…) που λειτούργησε αρχικά ως θέατρο. Διέθετε πλατεία και εξώστη. Μετατράπηκε σε κινηματογράφο και ήταν ο πρώτος της περιοχής που λειτούργησε ως Α προβολής. Η εμφάνιση multiplex πολύ κοντά του έδωσε και σε αυτόν τον κινηματογράφο τη χαριστική βολή. Σήμερα είναι κατάστημα.\nΜΕΤΡΟΠΟΛΙΤΑΝ, Δάφνη (Α)\nΔείγμα της εποχής των μεγάλων κινηματογράφων, λειτούργησε κατευθείαν στην Α προβολή και συναγωνίστηκε με επιτυχία τους καθιερωμένους κινηματογράφους της περιοχής. Σήμερα το κτίριο παραμένει αναξιοποίητο, μελαγχολική ανάμνηση.\nΜΙΚΡΟΚΟΣΜΟΣ, Συγγρού (Α)\nΜΙΝΙ ΡΕΞ, Καισαριανή (Β > Α)\nΜικρός και ατμοσφαιρικός κινηματογράφος, με εξώστη. Διέθετε μικρά παράθυρα αλλά δεν λειτούργησε καλοκαίρι. Μετατράπηκε σε σούπερ μάρκετ.\nΜΙΤΣΙ, Κουκάκι (Β > Α)\nΙδιόμορφος κινηματογράφος στον πρώτο όροφο αυτόνομου κτιρίου, με ακανόνιστη αίθουσα και θερινό στην ταράτσα. Μετατράπηκε σε γυμναστήριο.\nΧαρακτηριστικός παλιός κινηματογράφος, με… σφηνοειδή αίθουσα. Αργότερα μετονομάστηκε σε Μαριάννα.\nΠαλιά, πολύ ωραία αίθουσα της Αθήνας, με μεγάλη θεατρική ιστορία (θέατρο Μακέδο). Είχε μεγάλη είσοδο επί της Μπενάκη, απέναντι από του Πάνθεον (βλ. Πάνθεον) και μικρή αντίστοιχα στην Πανεπιστημίου, επί το κεντρικότερον. Ήταν ο πρώτος κινηματογράφος Α προβολής (αρχικά) που καθιέρωσε την προβολή δύο ταινιών, υποβαθμίζοντας όμως έτσι το κύρος του – αν και πολύ αξιοπρεπέστερος από τους αντίστοιχους «λαϊκούς». Διέθετε άνετο εξώστη και τα αναπαυτικότερα, ίσως, καθίσματα από τους κεντρικούς, στην πλατεία του. Κατεδαφίστηκε μαζί με το κτίριό του.\nΜΠΡΟΝΤΓΟΥΑΙΗ, Πατησίων (Α)\nΟ χειμερινός κινηματογράφος του φιλόδοξου κτιρίου που κατασκευάστηκε για να στεγάσει αίθουσες ψυχαγωγίας (κινηματογράφους, δύο θέατρα, κέντρο διασκέδασης). Μοντέρνος και καλοφτιαγμένος, βρισκόταν σε όροφο ενώ στην ταράτσα του κτιρίου λειτουργούσε ο ομώνυμος θερινός.\nΝΑΝΑ, Δάφνη (Β > Α)\nΧτίστηκε κοντά στον ομώνυμο μεγαλόπρεπο θερινό (που ήταν από τους καλύτερους θερινούς της Αθήνας) και βρισκόταν πάντα στις πρώτες εισπρακτικές θέσεις ανάμεσα σε όλους τους συνοικιακούς. Διέθετε μεγάλη πλατεία και εξώστη. Έκλεισε και στη συνέχεια το κτίριό του μετασκευάστηκε για να στεγάσει ένα cineplex 6 αιθουσών.\nΑπό τους μικρούς παλιούς «συνοικιακούς» με συμπαθητική, ωστόσο, ατμόσφαιρα. Μετατράπηκε σε θέατρο (Καισαριανής).\nΠολύ ωραίος κινηματογράφος, με πλατεία και θερινό στην ταράτσα. Λειτούργησε πολύ λίγα χρόνια –κατευθείαν στην εποχή της κρίσης– και μετατράπηκε σε κέντρο διασκέδασης αρχικά, σε σούπερ μάρκετ στη συνέχεια.\nΣυμπαθητικός κινηματογράφος στην καρδιά της κοσμικής τότε Κυψέλης, στη Φωκίωνος Νέγρη, από την οποία προφανώς απέκτησε και το περίεργο όνομά του. Λειτουργούσε στην Α προβολή, αλλά παρά τη στρατηγική του θέση δεν μπόρεσε να αντέξει για πολλά χρόνια.\nΝΕΡΑΪΔΑ 1, Καλλιθέα (Β > Α)\nΑπό τους πιο πολυσύχναστους κινηματογράφους της Καλλιθέας, με προβολή κυρίως ελληνικών ταινιών. Μεταφέρθηκε από τη Β προβολή στην Α και υπήρξε η πρώτη αίθουσα ενός μικρού κινηματογραφικού συγκροτήματος.\nΝΕΡΑΪΔΑ 2, Καλλιθέα (Β > Α)\nΔημιουργήθηκε στην ταράτσα του Νεράιδα, μια μεγάλη επικλινής αίθουσα χωρίς εξώστη, με το αρχικό όνομα Καμέλια. Αργότερα, που οι μεγάλες αίθουσες δεν γέμιζαν, απομονώθηκε τμήμα της και ονομάστηκε Νεράιδα 2. Στα τελευταία, προέβαλλε ταινίες σεξ.\nΝΙΡΒΑΝΑ, λ. Αλεξάνδρας (Α)\nΧτίστηκε στη θέση του ομώνυμου, πολύ μεγάλου θερινού κινηματογράφου και ξεκίνησε με ποιοτικές διαθέσεις τις οποίες συνεχίζει. Μεγάλη, περιποιημένη (αν και κάπως χαμηλοτάβανη) αίθουσα, που λειτουργεί ακόμα.\nΠολύ ωραίος κινηματογράφος, εκτός κέντρου της περιοχής του, που ξεκίνησε στη δύσκολη εποχή. Έχει μετατραπεί σε πάρκινγκ.\nΜικρός και πολύ απλός κινηματογράφος, στη θέση του ομώνυμου θερινού. Λειτουργούσε και το καλοκαίρι με πλευρικά ανοίγματα. Ο χώρος του χρησιμοποιείται ως γυμναστήριο.\nΚαλοφτιαγμένος κινηματογράφος διαρκούς λειτουργίας, στον πρώτο όροφο αυτόνομου κτιρίου, με καλή κίνηση. Παρεμφερής με τους κινηματογράφους Ορφέο και Φλώρα. Μετατράπηκε σε μουσική σκηνή.\nΜικρός, σχετικά, κινηματογράφος, χωρίς εξώστη. Είχε ανακαινιστεί και διατηρούσε ικανοποιητική κίνηση. Στράφηκε προς τις ταινίες σεξ και στη θέση του σήμερα βρίσκεται κατάστημα.\nΣτο υπόγειο του ομώνυμου ξενοδοχείου, με δύο μικρές εισόδους στη στοά πίσω από την πλατεία Ομονοίας, κατάφερε παρά την έλλειψη βιτρίνας να γίνει γνωστό και να δουλεύει πολύ καλά. Διέθετε μεγάλη, χαμηλοτάβανη αίθουσα και θεωρεία στα πλάγια, με αρκετή πολυτέλεια για την εποχή του. Με την υποβάθμιση της περιοχής αλλά και των κινηματογραφικών αιθουσών, τελευταία προέβαλλε ταινίες σεξ και έκλεισε όταν το κτίριο του ξενοδοχείου μετατράπηκε σε μεγάλο κατάστημα.\nΟΝΤΕΟΝ, λ. Μεσογείων (Α)\nΣτην κάτω πλευρά των Αμπελοκήπων, ευρύχωρη αίθουσα χωρίς εξώστη και πάντα με καλές ταινίες. Στα χρόνια της κρίσης μετασκευάστηκε σε θέατρο (Πόρτα) και συνεχίζει τη θεατρική του λειτουργία.\nΟΠΤΑΣΙΑ, Άγιος Παύλος (Β)\nΣτο ισόγειο πολυκατοικίας, λειτουργούσε και το καλοκαίρι με πλευρικά ανοίγματα. Απευθυνόταν σε πιο λαϊκό κοινό και παρουσίαζε πολλές ελληνικές ταινίες. Μετατράπηκε σε σούπερ μάρκετ.\nΟΡΦΕΟ, Αλκιβιάδου (Β > Α)\nΜοντέρνος κινηματογράφος, σε θέση όπου μάλλον αδικήθηκε, και με λειτουργία στα χρόνια της πτώσης. Η άνοδός του στην Α προβολή δεν βοήθησε. Λειτούργησε στο τέλος του με ταινίες σεξ και κατεδαφίστηκε.\nΑπό τους ωραιότερους κινηματογράφους της Αθήνας, πολύ μεγάλος, πολυτελής και φροντισμένος, με μεγάλους χώρους υποδοχής και ωραίο μπαρ (σπάνιο είδος για την εποχή του). Λειτουργούσε στην πρώην αυλή του κτιρίου του Αρσακείου και ξαναέγινε… αυλή, όταν το κτίριο ανακαινίστηκε για να στεγάσει το ΣτΕ. Πριν το τέλος του λειτούργησε για λίγο ως θέατρο. Στο παλιό του υπόγειο λειτουργούσε (και εξακολουθεί) το θέατρο Τέχνης.\nΟΡΦΕΥΣ, Δάφνη (Β)\nΛειτούργησε στην αίθουσα του Σινέ 7, η οποία δέχτηκε μικρές αισθητικές παρεμβάσεις, με επιλεγμένες ταινίες. Πλαισίωσε το μεγάλο ομώνυμο θερινό της λεωφ. Βουλιαγμένης, ο οποίος κατεδαφίστηκε για να ανεγερθεί στη θέση του ο κινηματογράφος ABC.\nΣτη θέση του ομώνυμου θερινού, στο τέρμα Αχαρνών, σε πολυκατοικία. Λειτούργησε και καλοκαίρια. Από τους ελάχιστους που διατηρούνται.\nΠΑΓΚΡΑΤΙΟΝ, Παγκράτι (Β > Α)\nΟ δημοφιλέστερος κινηματογράφος της περιοχής και από τους πρώτους σε αριθμό εισιτηρίων «συνοικιακούς». Διέθετε πλατεία, εξώστη και θερινό στην ταράτσα. Μεταφέρθηκε στην Α προβολή χάνοντας τα πολλά του εισιτήρια (σε συνδυασμό και με την πτώση, γενικότερα) και κατεδαφίστηκε για να χτιστεί στη θέση του σχολείο.\nΠΑΛΑΣ, Παγκράτι (Β > Α)\nΑπό τους παλιότερους κινηματογράφους της Αθήνας, παραμένει αναλλοίωτος – σχεδόν μουσειακής αξίας. Αρχικά Παλλάς, στερήθηκε το ένα του λ όταν μεταφέρθηκε στην Α προβολή και έτσι απέφυγε το μπέρδεμα με τον ομώνυμο κεντρικό κινηματογράφο. Διαθέτει εξώστη και πλευρικά θεωρεία και μερικές χρονιές λειτούργησε και το καλοκαίρι, παρά την ύπαρξη του αδελφού θερινού στη διπλανή ταράτσα.\nΠΑΛΛΑΣ, Βουκουρεστίου (Α > Β)\nΟ αριστοκρατικότερος (της παλιάς εποχής) κινηματογράφος της Αθήνας, με ιδιαίτερη μεγαλοπρέπεια και κομψότητα, είχε κάνει προπολεμικά την πόλη υπερήφανη για το απόκτημά της. Από τους μεγάλους και πραγματικά ωραίους κινηματογράφους, με τεράστιο εξώστη (που είχε δύο ζώνες καθισμάτων, υφασμάτινα στην κάτω και ξύλινα στη «γαλαρία»). Επίσης, ο εξώστης διέθετε θεωρεία (που ήταν η διακεκριμένη θέση) καθώς και πλευρικά θεωρεία που έφταναν μέχρι την οθόνη. Ανακαινίστηκε (με ερωτηματικά για το αποτέλεσμα) περίπου στη δεκαετία του 60 και ήταν από τους πρώτους σε κίνηση, ταυτισμένος με «κοσμική έξοδο». Στα δύσκολα χρόνια έκλεισε, λειτούργησε περιστασιακά ως Β προβολής (!) και ευτυχώς μετατράπηκε σε θέατρο μετά από πλήρη ανακαίνιση που του απέδωσε ξανά την αρχική του αίγλη.\nΠΑΝΕΛΛΗΝΙΟΝ, λ. Συγγρού (Α)\nΠαλιός κινηματογράφος χωρίς εξώστη, της εποχής των ξύλινων καθισμάτων. Παραδίπλα λειτουργούσε ο αδελφός θερινός. Χρόνια αργότερα, κατεδαφίστηκε και στη θέση του χτίστηκε πολυκατοικία με κινηματογράφο στο ισόγειο. Το νέο Πανελλήνιον ήταν μάλλον άχρωμο, έκλεισε, μετατράπηκε σε θέατρο (Κατερίνας Βασιλάκου) και έγινε πάλι κινηματογράφος με το νέο όνομα Μικρόκοσμος, αποκτώντας ένα δικό του κοινό\nΠΑΝΘΕΟΝ, Πανεπιστημίου (Α)\nΑπό τις παλιές αίθουσες του κέντρου, με μεγάλη είσοδο επί της Μπενάκη. Η είσοδος στην Πανεπιστημίου ήταν ένας στενός διάδρομος που δεν προϊδέαζε για την πολύ ωραία και μεγάλη αίθουσα που υπήρχε στο βάθος. Έτσι, εντάχθηκε στα «μικρά» του κέντρου χωρίς ουσιαστικά να είναι έτσι. Αδικήθηκε από τις ταινίες που προέβαλλε (τις μεγάλες ταινίες μονοπωλούσαν οι «μεγάλοι» γειτονικοί) και παρέμενε αφρόντιστος. Τελευταία λειτούργησε ως θέατρο (Κ. Παξινού – Α. Μινωτής) και κατεδαφίστηκε με το κτίριό του.\nΠΑΝΘΕΟΝ, Άγιος Αρτέμιος (Α)\nΜεγάλος κινηματογράφος λαϊκού προσανατολισμού, με πολλές ελληνικές ταινίες. Διαρκούς λειτουργίας με συρόμενη οροφή. Μετατράπηκε σε κέντρο διασκέδασης.\nΣτην αρχή της οδού Κυψέλης (συμβολή με την Ευελπίδων) ξεκίνησε με αρχικό όνομα Αργώ και στην Α προβολή, ενώ ακόμα οι κινηματογράφοι της περιοχής ανήκαν στη Β. Εκτός πιάτσας, δεν είχε επιτυχία και μετονομάστηκε σε Παρκ για νέο ξεκίνημα. Μεγάλη, ευχάριστη αίθουσα χωρίς εξώστη, που μετατράπηκε σε θέατρο (Κάππα).\nΠΕΡΟΚΕ, Μεταξουργείο (Β)\nΙστορική αίθουσα, με θεατρικό παρελθόν και παρόν. Λειτούργησε ως κινηματογράφος παλιά και επίσης για λίγα χρόνια στη δεκαετία του 60.\nΠΙΓΚΑΛ, Πατησίων (Α)\nΟ μεγαλύτερος, ίσως, κινηματογράφος της Αθήνας, ιδιαίτερα καλοφτιαγμένος, που δεν κατάφερε ωστόσο να αποσπάσει μερίδιο προτίμησης ανάλογα με το μέγεθός του. Με τα γειτονικά Άντζελα και Σελέκτ αποτελούσαν ένα άτυπο cineplex στην περιοχή. Μετατράπηκε σε αίθουσα μπιλιάρδου και σήμερα παραμένει αχρησιμοποίητο.\nΠΙΚΟΛΟ, Συγγρού (Β > Α)\nΜικρή, υπόγεια και κάπως ακανόνιστη αίθουσα, με πολύ ζεστή ατμόσφαιρα και πάντα καλές ταινίες. Ωστόσο, μετατράπηκε σε κινηματογράφο ταινιών σεξ μέχρι που έκλεισε οριστικά και ο χώρος του δεν χρησιμοποιείται.\nΜοντέρνος (για την εποχή του) κινηματογράφος, κεντρικός – απόκεντρος, κατάφερε να αποκτήσει το κοινό του. Τελευταία είχε ανανεωθεί πλήρως και είχε αποκτήσει και δεύτερη αίθουσα. Ωστόσο, το εγχείρημα απέτυχε…\nΠΛΑΤΩΝ, Ακαδημία Πλάτωνος (Β)\nΜεγάλος κινηματογράφος, σε περιοχή με μικρή κινηματογραφική κίνηση.\nPLAYBOY, Αλεξάνδρας (Β)\nΠΡΩΤΕΥΣ, Κουκάκι (Β)\nΦροντισμένος και αγαπητός κινηματογράφος, πολύ κοντά στον ομώνυμο θερινό. Κατεδαφίστηκε.\nΚαλοφτιαγμένος κινηματογράφος εκτός κέντρου Παγκρατίου, με… υπόγειο εξώστη και, βέβαια, ακόμα πιο υπόγεια πλατεία (αν και ουσιαστικά –λόγω κατωφέρειας– πρόκειται για ισόγεια αίθουσα) διατήρησε πάντα ένα καλό όνομα για τους φίλους του κινηματογράφου. Βρίσκεται σε λειτουργία.\nΑπό τους πρώτους κινηματογράφους της «νέας» Πατησίων, ιδιαίτερα περιποιημένος και ατμοσφαιρικός, σε ένα πολύ καλό συνδυασμό σοβαρότητας και κομψότητας. Ανέβασε το κύρος του όταν εγκατέστησε το πολύ προχωρημένο τεχνολογικά σύστημα Cinerama, με τεράστια ημικυκλική οθόνη (η ταινία προβαλλόταν ταυτόχρονα από 3 μηχανές) που έδινε την αίσθηση του τρισδιάστατου, και στερεοφωνικό ήχο. Για τις ανάγκες των νέων εγκαταστάσεων θυσιάστηκε μεγάλο μέρος του εξώστη. Ακολούθησαν λαμπρές πρεμιέρες σε αποκλειστική προβολή, αλλά αργότερα το Cinerama εγκαταλείφθηκε. Το Ράδιο Σίτυ υπήρξε ο δεύτερος (μετά το Όπερα) παλιός κινηματογράφος που αναβαθμίστηκε, αλλά και αυτή η περίοδος δεν κράτησε για πολύ. Κατεδαφίστηκε, μαζί με το παρακείμενο κινηματοθέατρο Άννα Μαρία.\nΡΕΓΓΙΝΑ, Αχαρνών (Β)\nΚάτω από τις γραμμές του τραίνου, στον Άγιο Νικόλαο, λιτός κινηματογράφος σε… εξοχική τοποθεσία. Λειτούργησε για λίγα χρόνια και κατεδαφίστηκε.\nΡΕΞ, Πανεπιστημίου (Α)\nΟ δημοφιλέστερος κινηματογράφος για το ευρύ κοινό, στο επιβλητικό (σε στυλ αμερικάνικου ουρανοξύστη) και καινοφανές, για την εποχή του, κτίριο. Διέθετε δυο εξώστες και πλευρικά θεωρεία, καθώς και καινοτομικά συστήματα (ο πρώτος, μαζί με το Cineac, που διέθεταν air conditioning για διαρκή λειτουργία, κ.ά.). Με την υποβάθμιση του αθηναϊκού κέντρου και την πτώση της κινηματογραφικής κίνησης, έχασε την αίγλη του. Έχει μετατραπεί σε κέντρο διασκέδασης…\nΡΕΞ 2, Πανεπιστημίου (Α)\nΠαλιός, μικροσκοπικός κινηματογράφος με ξύλινα καθίσματα, χαρακτηριστικός παραδοσιακός «κινηματογράφος της γειτονιάς» - και με πολύ φθηνό εισιτήριο, λόγω των προδιαγραφών του. Στο ισόγειο πολύ ωραίου κτιρίου, μετατράπηκε σε θέατρο (Δημήτρη Ποταμίτη).\nΡΙΑΛΤΟ, Κυψέλη (Β > Α)\nΣτη θέση του ομώνυμου θερινού, πολύ μοντέρνος (για την εποχή του) και καλοφτιαγμένος, ξεχώριζε από το πλήθος. Διέθετε εξώστη και, αν και στο ισόγειο πολυκατοικίας, λειτουργούσε και το καλοκαίρι με πλευρικά ανοίγματα. Μετατράπηκε σε θέατρο (Νέο Ριάλτο και στη συνέχεια Αλέκος Αλεξανδράκης) με μείωση του χώρου της πλατείας για επέκταση της σκηνής.\nΣε απόσταση αναπνοής από τους μεγάλους κινηματογράφους του κέντρου, η υπόγεια θέση του και η έλλειψη βιτρίνας δεν το βοήθησαν. Διέθετε στενόμακρη αίθουσα χωρίς εξώστη, η οποία μάλιστα είχε διακριθεί και με βραβείο «διακοσμητικής αρτιότητας», και λειτουργούσε με σύγχρονο τεχνικό εξοπλισμό (καλά μηχανήματα προβολής & ήχου και air conditioning για απρόσκοπτη λειτουργία και το καλοκαίρι). Προέβαλλε κυρίως ελληνικές ταινίες και στα τελευταία του, ταινίες σεξ.\nΡΙΝΤΑ, Αχαρνών (Β > Α)\nΑπό τους «συνοικιακούς» με τη μεγαλύτερη κίνηση. Μεγάλη, σχεδόν υπόγεια αίθουσα που λειτουργούσε και καλοκαίρι, με πλευρικά ανοίγματα. Παρουσίαζε κατά κανόνα ελληνικές ταινίες. Μετατράπηκε σε κέντρο διασκέδασης.\nΡΙΤΑ, Νέα Σμύρνη (Β)\nΑπλός κινηματογράφος, σε σχετικά απόκεντρο σημείο.\nΣε κομβικό σημείο και χωρίς άμεσο ανταγωνιστή, έμεινε ωστόσο πάντα ένας κινηματογράφος χαμηλών τόνων. Διέθετε εξώστη και θερινό στην ταράτσα. Οξύμωρα, έγινε διάσημο όταν μετά τη διακοπή της κινηματογραφικής του λειτουργίας μετατράπηκε σε χώρο μουσικών παραστάσεων. Σήμερα στεγάζει σούπερ μάρκετ.\nΣτην περιοχή της Ομόνοιας, ιστορικός λαϊκός κινηματογράφος που οφείλει το όνομά του στα ονόματα των θυγατέρων του ιδιοκτήτη (Ρόζα και Κλαίρη). Η αίθουσά του, με κομψή διακόσμηση κλασικού στυλ, διέθετε εξώστη και η είσοδος ήταν από την πλευρά της οθόνης, ενώ διατηρούσε τα… παραδοσιακά ξύλινα καθίσματά της. Παρουσίαζε 2 ταινίες και έγινε μια μικρή προσπάθεια ευπρεπισμού του στα χρόνια της επταετίας. Αρχικό όνομα Παγκόσμιον και μεταγενέστερο Νέο Ροζικλαίρ. Κατεδαφίστηκε μαζί με το κτίριό του.\nΡΟΖ ΜΑΡΙ, Άγιος Αρτέμιος (Β)\nΑπό τους πολύ ωραίους κινηματογράφους της Αθήνας, μόνο χειμερινός (αν και σε αυτόνομο κτίριο), λειτούργησε αρχικά με το όνομα Προμηθεύς. Παρουσίαζε ελληνικές και λαϊκές ταινίες. Μετατράπηκε σε γυμναστήριο.\nΡΟΞΥ, Κυψέλη (Β > Α)\nΠολύ ωραίος κινηματογράφος, ο «αριστοκρατικός» της Κυψέλης. Δεν άντεξε ούτε αυτός… Έχει μετατραπεί σε αίθουσα ψυχαγωγίας.\n«Καθώς πρέπει» κινηματογράφος που έγινε δημοφιλής και ο πιο επιτυχημένος από το τρίο της περιοχής του (Άντζελα και Σελέκτ). Συγκέντρωνε πολύ κόσμο με ελληνικές ταινίες του εμπορικού κινηματογράφου. Στο τέλος του, μετατράπηκε σε τηλεοπτικό στούντιο και στη συνέχεια σε σούπερ μάρκετ.\nΣΙΝΑΝ, Καλλιθέα (Β)\nΜικρός κινηματογράφος, στα ενδότερα της Καλλιθέας.\nΣΙΝΕ 7, Δάφνη (Β)\nΣΙΝΕ 13, Καλλιθέα (Β)\nΣΙΝΕΑΚ, Πανεπιστημίου (Α)\nΑρχικά προγραμματιζόταν για χορευτικό κέντρο, έγινε όμως ένας «ιδιαίτερος» κινηματογράφος αφού ήταν ο μόνος που διατήρησε για πολλά χρόνια το πρόγραμμα επικαίρων και ποικιλιών (εξ ου και το όνομα, από το γαλλικό όρο Cinéma Actualités). Πρόγραμμα που ήταν πάντα κατάλληλο για παιδιά, με συνέπεια να αποτελεί παιδικό στέκι. Πολύ ωραία αίθουσα, στο υπόγειο του Ρεξ, με δυο εισόδους και πλευρικά θεωρεία. Όταν το πρόγραμμά του υπερκαλύφθηκε από τις τηλεοπτικές προβολές, μετονομάστηκε σε Ρεξ 2 και λειτούργησε με κανονικό πρόγραμμα χωρίς όμως την παλιά του εισπρακτική επιτυχία. Μετατράπηκε σε θέατρο για το θίασο Παξινού – Μινωτή μετά την κατεδάφιση του αντικρινού Πάνθεον, και παραμένει θέατρο.\nΣΙΝΕ ΜΟΝΤ, Πατησίων (Β)\nΠολύ μικρός, ημιυπόγειος κινηματογράφος, από τους νέας γενιάς της Πατησίων, στα ενδότερα (Νάξου). Λειτουργούσε και το καλοκαίρι με πλευρικά ανοίγματα. Έγινε μια μικρή προσπάθεια για άνοδο στην Α προβολή, αλλά τελικά μετατράπηκε σε θέατρο.\nΣΙΝΕ ΝΙΟΥΣ, Σταδίου (Β)\nΣΙΝΕ ΟΠΕΡΑ, Ακαδημίας (Α)\nΙδιαίτερα καλοσχεδιασμένος κινηματογράφος, δεν απογειώθηκε από την αρχή λόγω… απόστασης από την κεντρική πιάτσα, εισόδου σε στοά και υπόγειας αίθουσας. Για ένα διάστημα –λύση ανάγκης– φιλοξενούσε επαναλήψεις κλασικών ταινιών. Ωστόσο, μαζί με τους γειτονικούς κινηματογράφους (Έλλη, Ακάδημος, Ίρις) αποτελούσαν μια εναλλακτική κινηματογραφική πιάτσα. Υπήρξε ο πρώτος αθηναϊκός κινηματογράφος που αναβαθμίστηκε, με νέου τύπου καθίσματα και ηχητικές εγκαταστάσεις, και πήρε τη ρεβάνς όταν οι μεγάλοι κινηματογράφοι έκλειναν. Απέκτησε δεύτερη, μικρή αίθουσα που δημιουργήθηκε στη θέση της σκηνής και των παρασκηνίων.\nΣΙΝΕ ΠΑΡΙ, Πλάκα (Β)\nΣτη θέση του θερινού Παρί, στην οδό Κυδαθηναίων, περιποιημένη ημιυπόγεια αίθουσα με εξώστη και θερινό στην ταράτσα. Μετατράπηκε σε κέντρο διασκέδασης ενώ ο θερινός επαναλειτουργεί.\nΣΠΛΕΝΤΙΤ, Σταδίου (Α)\nΣΠΟΡΤΙΝΓΚ, Νέα Σμύρνη (Β > Α)\nΑπό τους παλαιότερους συνοικιακούς, μικρός και ατμοσφαιρικός, συνυφασμένος με τη Νέα Σμύρνη. Διέθετε πλατεία, εξώστη και θερινό στην ταράτσα. Πρόσφατα έγινε δημοτικός, ανακαινίστηκε και ο εξώστης αποτέλεσε μια δεύτερη αίθουσα.\nΑπό τους ωραιότερους κινηματογράφους της Αθήνας, υποδειγματικής αρχιτεκτονικής και αισθητικής. Διέθετε πρώτο εξώστη (που ήταν και η «καλή» θέση) και δεύτερο, αλλά αυτή η αρχική αντίληψη ήταν πολύ προχωρημένη. Έτσι, ο «καλός» εξώστης στη συνέχεια λειτούργησε ως… εξώστης, ενώ ο δεύτερος έμεινε για βοηθητική χρήση. Είναι χαρακτηριστική, πάντως, η έλλειψη χώρου υποδοχής, αφού παλιά οι θεατές συνήθιζαν να μπαίνουν κατευθείαν στην αίθουσα χωρίς αναμονή και χωρίς… κατανάλωση στο μπαρ. Ίσως λόγω της περιθωριακής του θέσης, δεν απέκτησε τη δημοτικότητα των άλλων κεντρικών κινηματογράφων. Έχανε σταδιακά το κύρος του, όπως όλοι οι κινηματογράφοι του κέντρου, και κατέληξε στην προβολή ταινιών σεξ χωρίς να ξέρουμε αν πρέπει να λυπηθούμε γι’ αυτό ή να χαρούμε, που τουλάχιστον έτσι διασώζεται (αλλά ως πότε;). Από τα κτίρια-κειμήλια της Αθήνας, για τα οποία δυστυχώς δεν περισσεύει ενδιαφέρον (και κονδύλι).\nΣΤΟΥΝΤΙΟ, Τρικόρφων (Α)\nΟ δεύτερος κινηματογράφος της Αθήνας με προβολές αποκλειστικά καλλιτεχνικών ταινιών, σε εποχές πρόωρες για τέτοιες προσπάθειες – ωστόσο κατάφερε να αποκτήσει το κοινό του. Προηγουμένως λειτουργούσε ως θέατρο (Πορεία) και ξαναπήρε στη συνέχεια την ίδια χρήση και το ίδιο όνομα.\nΣΤΟΥΝΤΙΟ, πλ. Αμερικής (Α)\nΝέα, πολύ μεγάλη αίθουσα, στην οποία μεταφέρθηκε η ιδέα του προηγούμενου κινηματογράφου της Τρικόρφων. Εισπρακτικός σταθμός στα χρονικά του, η αποκλειστική προβολή της ταινίας «Salo» (με άδεια προβολής μόνο σε ένα κινηματογράφο εκτός κέντρου, όπως είχε γίνει και για κάποιες άλλες ταινίες). Κινήθηκε καλά για ένα διάστημα, αλλά οι γενιές άλλαξαν και το νέο Στούντιο, παρά τις προσπάθειες ανανέωσης (Art Studio, Studio Novo) δεν κατάφερε να σταθεί.\nΤΙΠ ΤΟΠ, Νέα Σμύρνη (Α)\nΜικρός, απόκεντρος και πολύ κομψός κινηματογράφος, ο πρώτος της Νέας Σμύρνης που λειτούργησε στην Α προβολή. Η ζωή του όμως κράτησε ελάχιστα χρόνια.\nΕξαιρετική αίθουσα, της γενιάς των μεγάλων κινηματογράφων. Με λιτή, στιβαρή αρχιτεκτονική, βελούδινη αυλαία και υπέροχα βελούδινα καθίσματα στην πλατεία και μουσαμαδένια (πολυτέλεια για την εποχή του) στο μεγάλο εξώστη. Παρουσίαζε κατά κανόνα ταινίες ευρείας κατανάλωσης και, δυστυχώς, όπως συνηθιζόταν, δεν είχε γίνει καμιά φροντίδα για το φρεσκάρισμά του. Φυσικά, ήταν πολύ μεγάλος για να συνεχίσει να λειτουργεί. Κατεδαφίστηκε και στη θέση του χτίστηκε το ομώνυμο ξενοδοχείο.\nΤΙΤΑΝΙΑ, Θεμιστοκλέους (Α)\nΠολύ μικρός κινηματογράφος, με προδιαγραφές… καταστήματος. Διέθετε μικρό εξώστη – πατάρι με είσοδο από την πλατεία, ενώ η είσοδός του ήταν κάτω από την οθόνη.\nΣχετικά… απόκεντρος, μιας και δεν βρισκόταν επί της Πατησίων (αυτό ήταν μειονέκτημα κάποτε) και λιγότερο επιβλητικός από τους γειτονικούς, έφερε πάντως μια πρωτιά: λανσάρισε την τεχνική της συρόμενης οροφής ώστε να λειτουργεί και το καλοκαίρι. Πολύ καλά σχεδιασμένος και εγκάρδιος, επιβίωσε, ανακαινίστηκε και κάνει μια δεύτερη καριέρα με προσεγμένο πρόγραμμα.\nΤΡΟΠΙΚΑΛ, Καλλιθέα (Β > Α)\nΜεγάλος και δημοφιλής κινηματογράφος, με εξώστη και θερινό στην ταράτσα. Δέχθηκε διαδοχικές αναβαθμίσεις με την άνοδό του στην Α προβολή, την ανακαίνισή του και τέλος τη διαίρεσή του σε δυο αίθουσες (ο εξώστης αποτέλεσε μια νέα, μικρότερη). Όμως αυτά δεν ήταν αρκετά… Μετατράπηκε σε σούπερ μάρκετ.\nΦΙΛΙΠ, Πατησίων (Β > Α)\nΠεριποιημένος κινηματογράφος, που διακρίθηκε κυρίως για την καλή επιλογή ταινιών. Παραμένει σε λειτουργία, με ανανεωμένο τεχνικό εξοπλισμό και καλλιτεχνικές ταινίες, διατηρώντας το προφίλ του.\nΦΛΟΡΙΝΤΑ, Αλεξάνδρας (Α)\nΜικρός –σχετικά– και απρόσωπος κινηματογράφος, ξεκίνησε στα δύσκολα χρόνια και δεν κατάφερε να κερδίσει την προσοχή. Μετατράπηκε σε θέατρο αλλά ούτε και έτσι μπόρεσε να επιβιώσει.\nΦΛΩΡΑ, Αλεξάνδρας (Β > Α)\nΛιτή αλλά και ευχάριστη αίθουσα, στον πρώτο όροφο αυτόνομου κτιρίου. Λειτουργούσε και τα καλοκαίρια με συρόμενη οροφή και… ανοιγόμενο πίσω τοίχο. Συνέχισε με ταινίες σεξ ως Playboy και μετονομάστηκε ξανά, στην παρακμή του, σε Αλφαβίλ, με ποιοτικές ταινίες. Προς κατεδάφιση…\nΦΡΥΝΗ, Γουδή (Β)\nΙδιαίτερα ωραίος και πολύ μεγάλος κινηματογράφος, μόνο πλατεία, στο ισόγειο πολυκατοικίας, λίγο παρακάτω από τον ομώνυμο προγενέστερο θερινό. Μετατράπηκε σε σούπερ μάρκετ.\nΧΑΡΑ, Πατησίων (Β)\nΚινηματογράφος οικογενειακού προφίλ, στο τέρμα της Πατησίων, που στο τέλος προέβαλλε ταινίες σεξ.\nΧΑΡΑΥΓΗ, Υμηττός (Β)\nΔανείστηκε το όνομά του από την τοποθεσία του και διατήρησε χαμηλούς τόνους. Μετατράπηκε σε σούπερ μάρκετ.\nΧΟΛΑΡΓΟΣ, Χολαργός (Α)


(Βίντεο)-Γεωργιάδης: Αν αύριο με πυροβολήσουν θα έχει ευθύνη ο Τσίπρας – Σκάι Πάτρας\n(Βίντεο)-Γεωργιάδης: Αν αύριο με πυροβολήσουν θα έχει ευθύνη ο Τσίπρας\nTOPICS:αδωνιςΈκρηξη στον ΣΚΑΪ\nAuthor 11:22 25 Δεκεμβρίου, 2018\nΕυθύνες… στον πρωθυπουργό σε μία ενδεχόμενη απόπειρα εναντίον του θα αποδώσει ο αντιπρόεδρος της Νέας Δημοκρατίας, Άδωνις Γεωργιάδης, όπως ανέφερε σε δηλώσεις του σχολιάζοντας την επίθεση στον ΣΚΑΪ.\nΣε σχόλιο του δημοσιογράφου στο κεντρικό δελτίο του Kontra την Τρίτη, ότι η τρομοκρατία ως κλιμάκωση της πόλωσης, ο κ.Γεωργιάδης είπε ότι «ανακοινώσεις του ΣΥΡΙΖΑ περιέχουν το όνομά μου (…). Και πρέπει να βρει ο Τσίπρας έναν τρόπο να βάλει κάπου το όνομα του Άδωνι Γεωργιάδη. Αν αύριο με πυροβολήσουν δεν θα έχει ευθύνη ο Τσίπρας. Αν με στοχοποιεί από το πρωί ως το βράδυ»\n«Όταν το κάνεις συνεχώς, είναι σαν να στέλνεις ένα σήμα», τόνισε ο αντιπρόεδρος της ΝΔ.\nΚαθημερινή: Κανονικά κυκλοφορεί, σήμερα, η εφημερίδα – Ανακοίνωση, μετά την τρομοκρατική επίθεση στο κτίριό της\nΈκρηξη στον ΣΚΑΪ: Πριν ένα μήνα είχε κλαπεί το καμένο ΙΧ που βρέθηκε στα Πετράλωνα


Λάθη στην αερόβια άσκηση και αποτυχία «στεγνώματος»\nΠρώτη καταχώρηση: Παρασκευή, 1 Ιανουαρίου 2016, 21:00\nΠολλοί αθλούμενοι παραπονιούνται συχνά ότι κάνουν διάδρομο για μία ολόκληρη ώρα, πολλές φορές και αρκετές φορές την εβδομάδα, αλλά έχουν σταματήσει να βλέπουν διαφορές στη μορφολογία του σώματος τους.\nΣαν να έχει επέλθει μια στασιμότητα, με αποτέλεσμα συχνά να απογοητεύονται και να σταματούν την προσπάθεια. Είναι σημαντικό να υπογραμμίσουμε κάποια λάθη που μπορεί να γίνονται κατά τη διάρκεια της άσκησης, εξαιτίας των οποίων δε βλέπουμε πλέον τη διαφορά. Καταρχάς πρέπει να ελέγξετε την ένταση της άσκησης.\nΔεν έχει σημασία μόνο η διάρκεια αλλά και η ένταση. Λαχανιάζετε ελαφρώς όση ώρα βρίσκεστε πάνω στο διάδρομο; Νιώθετε την καρδιά σας να χτυπά πιο έντονα κάθε φορά; Δεν έχει τόσο σημασία να προσπαθείτε να μείνετε μια ολόκληρη ώρα στο διάδρομο και απλά να περπατάτε χωρίς να δυσκολεύεστε καθόλου. Είναι προτιμότερο να κάνατε 30 λεπτά νιώθοντας ελαφρά κόπωση. Το σώμα σας θα «ξυπνήσει» όταν και εσείς του δίνετε νέα ερεθίσματα διαφορετικά από αυτά που έχει συνηθίσει.\nΑν όμως του δίνετε για μήνες το ίδιο ερέθισμα (π.χ περπάτημα στο διάδρομο με ταχύτητα 6 km/h), τότε επειδή έχει συνηθίσει το είδος και την ένταση της άσκηση δεν επέρχεται πλέον καμιά καινούργια προσαρμογή και βελτίωση. Υπάρχουν οι ζώνες καύσης λίπους οι οποίες αντιστοιχούν στο 60-70% περίπου της Μέγιστης Καρδιακής Συχνότητας (αυτό ισχύει για υγιή άτομα).\nΤη μέγιστη καρδιακή συχνότητα (Μ.Κ.Σ) μπορεί να την υπολογίσει ο καθένας μας αφαιρώντας από τον αριθμό 220 την ηλικία του, πχ ένα άτομο 30 ετών έχει Μ.Κ.Σ: 220-30=190 παλμούς και το 60-70% αυτών, δηλαδή το σημείο που καίει το μέγιστο λίπος είναι οι 123 παλμοί περίπου. Πολλές φορές υπάρχουν παλμογράφοι ενσωματωμένοι στο διάδρομο με σκοπό να ελέγχετε τους παλμούς σας. Ωστόσο αν αυτό δεν είναι εφικτό να θυμάστε το εξής: κάντε διάδρομο πάνω από 30 λεπτά με τέτοια ένταση ώστε να λαχανιάζετε ελαφρώς αλλά να μπορείτε να μιλήσετε σε κάποιον. Αν η ένταση είναι τόσο υψηλή που δεν έχετε δύναμη ούτε να μιλήσετε, αυτό σημαίνει πως γυμνάζετε πολύ καλά το καρδιαγγειακό σας σύστημα, αλλά καταναλώνετε κυρίως υδατάνθρακες (πράγμα που στην προκειμένη περίπτωση δεν είναι το επιδιωκόμενο). Αν πάλι βαδίζετε πολύ αργά, τότε δεν επέρχονται σημαντικές προσαρμογές. Αν δε θέλετε ή δε μπορείτε να τρέξετε ώστε να φτάσετε στη επιδιωκόμενη ένταση, τότε μπορείτε να περπατάτε στο διάδρομο βάζοντας και μια μικρή ανηφόρα (π.χ. 2-4%).\nΚλινική Διαιτολόγος-Διατροφολόγος, M.Sc.,\nΜεταπτυχιακό Κλινικής Διαιτολογίας Διατροφής Χαροκοπείου Πανεπιστημίου,\nΕπιστημονική συνεργάτης medNutrition.gr\nΤελευταία ενημέρωση: Παρασκευή, 1 Ιανουαρίου 2016, 21:00\nΜε αυτή τη διατροφή αδυνάτισε η Khloe Kardashian\nΟΗΕ: Έκτακτη σύγκληση του ΣΑ την Τρίτη για τη Γάζα ζητούν Κουβέιτ και Βολιβία\nΣυνάντηση αστέρων στο Κολωνάκι!\nΕτοιμαστείτε για «απογείωση» μέσω Skype στις 13-14 Νοεμβρίου\nΕ.Ε.: To σχέδιο δράσης για την περίπτωση μη συμφωνίας για το Brexit δημοσίευσε η Ευρωπαϊκή Επιτροπή


Χταπόδι ξιδάτο με λευκή ταραμοσαλάτα με την υπογραφή του chef Γιάννη Παναγιωτίδη - InStyle\nΧταπόδι ξιδάτο με λευκή ταραμοσαλάτα με την υπογραφή του chef Γιάννη Παναγιωτίδη\nΤώρα που καλοκαιριάζει και βγαίνουν τα τραπεζάκια έξω αρχίζουν τα μεζεδάκια να μας καλούν για έναν γευστικό περίπατο. Το χταπόδι μάλιστα είναι ένας μεζές αγαπητός σε μικρούς και μεγάλους.\nΕμείς σας δίνουμε μια συνταγή δοκιμασμένη που την υπογράφει ο chef Γιάννης Παναγιωτίδης του ΙΕΚ ΑΚΜΗ για να τη φτιάξετε. Καλή σας επιτυχία!\nΟ chef Γιάννης Παναγιωτίδης επί τω έργω\nΧταπόδι ξιδάτο με λευκή ταραμοσαλάτα\nΓΙΑ ΤΗ ΛΕΥΚΗ ΤΑΡΑΜΟΣΑΛΑΤΑ\n400 γρ. ψωμί του τοστ χωρίς κόρα\n120 γρ. λευκό κρεμμύδι\nπερίπου 90 ml νερό παγωμένο\nμείγμα από 200 ml ηλιέλαιο και 100 ml ελαιόλαδο\nΕτοιμάζουμε την ταραμοσαλάτα: Μουλιάζουμε το ψωμί του τοστ, ενώ παράλληλα κόβουμε το κρεμμύδι σε καρέ και το μαραίνουμε σε τηγάνι με λίγο ελαιόλαδο, σε χαμηλή φωτιά. Σημείωση: Ετσι δεν ξινίζει εύκολα ο ταραμάς.\nΒάζουμε στο μίξερ το ψωμί στυμμένο, το κρεμμύδι και τον τάραμα και χτυπάμε. Ρίχνουμε το νερό και τον χυμό του λεμονιού και συνεχίζουμε το χτύπημα μέχρι να ομογενοποιηθούν. Επειτα ρίχνουμε σε ροή κορδονιού το λάδι, συνεχίζοντας το χτύπημα μέχρι να αφρατέψει η ταραμοσαλάτα μας. Τη διατηρούμε στο ψυγείο.\n• Καθαρίζουμε πολύ καλά το χταπόδι και το κόβουμε σε πλοκάμια. Το βάζουμε σε κατσαρόλα με το κόκκινο κρασί, τα φύλλα δάφνης και τους κόκκους πιπεριού και το μαγειρεύουμε σε πολύ χαμηλή θερμοκρασία μέχρι να μαλακώσει αρκετά.\n• Αφού ψηθεί, κόβουμε τα πλοκάμια σε μικρότερα κομμάτια (ή τα κρατάμε ολόκληρα) και τα σερβίρουμε μαζί με τη λευκή ταραμοσαλάτα.\nΜπορούμε να γαρνίρουμε το πιάτο μας με δροσερά φυλλώδη λαχανικά, φιλέτα πορτοκαλιού, φέτες από ραπανάκι και φινόκιο.\nΠηγή: real taste & style – Ευχαριστούμε το IEK-AKMH\nΣυνταγή, Συνταγή λευκή ταραμοσαλάτα, Συνταγή με χταπόδι


▷ 30 καλύτερα παιχνίδια για να απολαύσετε χωρίς WiFi στο Android σας 【Κατάταξη 2021】 | Οδηγοί Android\nΤα καλύτερα διαθέσιμα παιχνίδια χωρίς Wi-Fi για Android\nCarlos Valiente | 25/10/2019 14:17 | Παιχνίδια Android\nΥπάρχουν στιγμές που θέλετε να παίξετε ένα παιχνίδι στο κινητό σας, ενώ περιμένετε, ή σε αδρανείς στιγμές, αλλά είμαστε σε μέρη χωρίς κάλυψη, σε κάποιο απομακρυσμένο μέρος ή απλά δεν διαθέτουμε δεδομένα κινητής τηλεφωνίας… Και τώρα;\nΠαρουσιάζουμε μια λίστα με παιχνίδια που δεν χρειάζονται σύνδεση ή δεδομένα Wi-Fi για να μπορέσετε να περάσετε έναν ευχάριστο χρόνο παίζοντας.\n1 Μετρό Surfers Μεξικό\n3 Dumb τρόποι να πεθάνεις 2\n4 Καλύψτε τη φωτιά\n5 Παιχνίδι δεινοσαύρων Chrome\n8 Θρόνος εκτός σύνδεσης\n10 1945 Πολεμική Αεροπορία\n11 Arcane Quest Legends - Offline RPG\n12 Κυβερνήτης του Πόκερ 2 - OFFLINE POKER GAME\n13 Σκιά 3 πάλης\n14 Ερωτήσεις και απαντήσεις. Δωρεάν παιχνίδια\n15 MAGIC: Offline RPG Επιλέξτε τα δικά σας παιχνίδια περιπέτειας\n16 Hungry Shark Εξέλιξη\n17 Δωρεάν ποδήλατο: Παιχνίδια αγώνων μοτοσικλετών\nΜετρό Surfers Μεξικό\nΠρογραμματιστής: Παιχνίδια SYBO\nΟ στόχος του παιχνιδιού είναι συλλέξτε νομίσματα και άλλες ανταμοιβές, καθώς συναγωνίζεστε έναν κόσμο παιχνιδιών βίντεο πλατφόρμες. Τα τρένα και άλλα εμπόδια πρέπει να αποφευχθούν εκτελώντας έγκαιρα άλματα (ολίσθηση προς τα πάνω), σκύψιμο πατινάζ (ολίσθηση προς τα κάτω) και πλευρικές κινήσεις (ολίσθηση αριστερά ή δεξιά). Κατά καιρούς οι χαρακτήρες κινούνται σε hoverboards ή διαφορετικά πατίνια που υψώνονται πάνω από τις σιδηροδρομικές γραμμές και ακόμη και κατά μήκος των εναέριων καλωδίων. Για να πάρετε το ανταμοιβές από ειδικές αποστολές ορισμένες συγκεκριμένες εργασίες πρέπει να εκτελεστούν. Το παιχνίδι τελειώνει όταν ο surfer πιάστηκε από τον φύλακα ή συγκρούεται άμεσα με διάφορα εμπόδια.\nΤα 10 κορυφαία παιχνίδια που διατίθενται για το Chromecast TV\nΞεχωρίζει για το χρώμα του και ποικιλία χαρακτήρων ως Jake, Tricky and Fresh, που πρέπει να ξεφύγουν από τον γκρινιάρη Επιθεωρητή και τον σκύλο του.\nΠρογραμματιστής: ustwo παιχνίδια\nΜου άρεσε η πρώτη έκδοση αυτού του παιχνιδιού που αναπτύχθηκε από Παιχνίδια Ustwo, για το θέμα του 3D παζλ, και η μινιμαλιστική του εμφάνιση, προσεκτικά διακοσμημένη με απίστευτες γραφικές λεπτομέρειες, και τώρα με αυτό το δεύτερο μέρος πρέπει να καθοδηγήσουμε μια μητέρα και την κόρη της στο ταξίδι τους μέσα από μαγικές αρχιτεκτονικές όπου θα ανακαλύψουν αδύνατα και καταπληκτικά μονοπάτια παζλ αποκαλύπτοντας τα μυστικά της Ιερής Γεωμετρίας. Monument Valley 2 είναι ένας τίτλος που αναπτύχθηκε από την ustwo για συσκευές iOS y Android. Πληρώνεται, αλλά αξίζει τον κόπο για τους λάτρεις του παιχνίδια παζλ.\nDumb τρόποι να πεθάνεις 2\nΠρογραμματιστής: Metro Trains Μελβούρνη\nΑκολουθήστε το επιτυχημένο παιχνίδι με το ίδιο όνομα. Είναι ένα από τα τα πιο εθιστικά παιχνίδια για κινητά που υπάρχουν. Σε αυτό το παραληρητικό παιχνίδι πρέπει να διασφαλίσουμε το ασφάλεια αστείων χαρακτήρων με διαφορετικά σχήματα. Πρέπει να δώσετε ιδιαίτερη προσοχή και τις πέντε αισθήσεις έτσι ώστε να παραμείνουν ζωντανοί και έτσι να μπορούν να προχωρήσουν στο Aventura. Μπορούμε να επισημάνουμε την εξαιρετική του λειτουργία εκτός σύνδεσης. Ανάπτυξη παιχνιδιώνlδίπλα-δίπλα Τρένα μετρό.\nCover Fire: δωρεάν παιχνίδια σκοποβολής\nΠρογραμματιστής: Viva Games Studios\nΤώρα γυρίζουμε σε ένα από τα παιχνίδια σκοποβολής, χωρίς την ανάγκη σύνδεσης για αναπαραγωγή, καλύτερη βαθμολογία και με πολλές επιλογές για να απολαύσετε τραβώντας τη σκανδάλη χωρίς παύση!\nPowered by γένη Παιχνίδια, σε αυτό το παιχνίδι δράσης έχουμε αρκετούς τρόπους μεταξύ των οποίων ξεχωρίζει το τρόπος Sniper FPS Black Ops. Εδώ πρέπει να νικήσετε όλους τους εχθρούς, αλλά είναι ένας αγώνας ενάντια στο ρολόι, πρέπει να το κάνετε πριν τελειώσει ο χρόνος, ακονίστε τον στόχο σας και για κάθε στόχο που θα επιτευχθεί θα μπορείτε να κερδίσετε λίγα δευτερόλεπτα για να μπορέσετε να τα τελειώσετε . Περιλαμβάνει ένα λειτουργία ζόμπι στην οποία Πρέπει να τους σκοτώσετε όλους και να είστε σε θέση να επιβιώσετε από το ολοκαύτωμα των νεκρών, αν θέλετε να επιβιώσετε τραβήξτε τη σκανδάλη! Άλλες διαθέσιμες επιλογές για αυτό το παιχνίδι σκοπευτή θα δοκιμάσουν τα αντανακλαστικά σας και τις ειδικές δεξιότητές σας, η αποστολή σας: επιβιώστε σε αυτό το εθιστικό παιχνίδι σκοποβολής 3D.\nΠαιχνίδι δεινοσαύρων Chrome\nΠοιος δεν γνωρίζει το διάσημο παιχνίδι δεινοσαύρων χωρίς Διαδίκτυο; Αυτό που είναι διαθέσιμο στο πρόγραμμα περιήγησης Chrome όταν δεν υπάρχει σύνδεση δικτύου. Και αυτό απλά πατώντας το πλήκτρο διαστήματος, ιδιαίτερα ο δεινόσαυρος un Ο T-Rex, θα ξεκινήσει έναν αγώνα για να δείξει την ταχύτητά του και την ευκολία να ξεπεραστούν τα εμπόδια σε αυτό το βιντεοπαιχνίδι του Google εκτός σύνδεσης και όσο περισσότερο διαρκεί ο αγώνας, τόσο περισσότεροι πόντοι θα συγκεντρωθούν.\nΉταν τόσο επιτυχημένη που έφτασε στο Play Store με το χέρι του Pegi 3, δεν χρειάζεται να χρησιμοποιήσετε δεδομένα ή Wi-Fi, μπορούμε αντίθετα\nμυρίστε αυτό το χαριτωμένο T-Rex όπου η απλότητά της σε γραφικά και θέματα θα σας κάνει να περάσετε καλά. Δεν καταναλώνει σχεδόν χώρο, καθώς ζυγίζει μόνο 3,5Mb και δεν έχει καμία διαφήμιση.\nΣας αρέσει construir και να είσαι ο δήμαρχος της δικής σου πόλης; Λοιπόν, εδώ έχετε αυτό το παιχνίδι, όπου θα ξεκινήσετε με μια μικρή πόλη που μπορείτε να οδηγήσετε στην ανάπτυξη μιας μεγάλης μητροπολιτικής πόλης!\nΤα καλύτερα παιχνίδια οικοδόμησης πόλεων για Android\n"City Island 5 - Tycoon Building Offline Sim Game "Είναι ένα παιχνίδι οικοδόμησης πόλης Αφρώδης κοινωνία, πρέπει να στείλετε τα αεροσκάφη σας για να γνωρίσετε τον κόσμο και να μπορείτε να ξεκλειδώσετε νέα νησιά, να χτίσουμε ακόμη περισσότερες πόλεις και να γνωρίσουμε άλλους παίκτες. Σε αυτό το κατασκευαστικό σύμπαν θα είστε σε θέση να επεκτείνετε τους ορίζοντές σας σε νέα νησιά, όλα διαφορετικά μεταξύ τους για να επιτύχετε τον στόχο σας και να χτίσετε πόλεις όπως θέλετε και σύμφωνα με τις προτιμήσεις σας. Σε αυτό το παιχνίδι μπορείτε να παίξετε τόσο online όσο και εκτός σύνδεσης, δηλαδή χωρίς δεδομένα. Μπορείτε να δημιουργήσετε τη δική σας πόλη χωρίς Διαδίκτυο ή όταν δεν έχετε σύνδεση WiFi.\nΌπως δείχνει η περιγραφή σας, μπορείτε να πάτε από μια πόλη, σε μια πόλη, ακόμη και σε μια μητρόπολη.\nNinja Dash Run - Νέα Παιχνίδια 2021\nΤο σούσι ninja έχει κλαπεί και πρέπει να το βρείτε! Η αποστολή σας είναι να το επαναφέρετε με την καταπολέμηση δαιμόνων, επικών αφεντικών και τεράτων juego στοά τρέξιμο, άλμα και επίθεση. Πηδήξτε τους αντιπάλους σας, εκπαιδεύστε τον μαχητή σας shinobi στο Dojo του Sensei και γίνετε ασταμάτητος Ronin.\nΤο Ninja Dash είναι ένα θεματικό παιχνίδι "Τρέξιμο και άλμα" με γραφικά anime στα οποία πρέπει να πατήσετε στην οθόνη για να σκοτώσετε τους εχθρούς σας ενώ τρέχετε για τη ζωή σας.\nΠρέπει να νικήσετε κάθε είδους εχθρούς (δαίμονες, διάβολοι και επικά αφεντικά) σε αυτό το παιχνίδι στο οποίο μπορείτε να ξεκλειδώσετε νέους χαρακτήρες και αναβαθμίστε τα όπλα σας για να διευκολύνει τα επίπεδα.\nΗ ποικιλία των χαρακτήρων θα σας επιτρέψει να επιλέξετε ανάμεσα σε πολλά νίντζα (Senji, Shiro, Tetsu, Kira, Bonzu, Hana, Akane ...) όλοι τους έχουν διαφορετικά όπλα και επιθέσεις (Katana, stick, shuriken κ.λπ.). Ισχυρή αλυσίδα combos, συλλέξτε νομίσματα και πολύτιμους λίθους για να αναβαθμίσετε το ninja ronin σας. Μπορείτε να απολαύσετε οκτώ διαφορετικά σενάρια με επικά επίπεδα.\nΘρόνος εκτός σύνδεσης\nΠρογραμματιστής: Παιχνίδια Skizze\nΠαιχνίδι σετ στη διάσημη σειρά HBO, όπου πρέπει να υπερασπιστούμε τον τοίχο, ο οποίος έχει καταστραφεί και θα πρέπει να πάρουμε επιστολές για να πετύχουμε το στόχο μας: Να βγει νικητής από τον πόλεμο, το λευκοί περιπατητές Είναι πολλά και διαφορετικά είδη, πάρτε το σπαθί σας και ετοιμαστείτε να πολεμήσετε. Υπερασπιστείτε το θρόνο σας από αυτούς που προσπαθούν να το πάρουν από εσάς και να είναι ο Βασιλιάς όλων, σε τριάντα συναρπαστικά επίπεδα που θα ενθουσιάσουν τους θαυμαστές της μυθικής σειράς που είχαν τόσο πολλούς οπαδούς.\nZenonia 5: Wheel of Destiny από την Gamevil USA Inc.\nΕπιλέξτε τον τύπο του ήρωα που σας αρέσει περισσότερο Berserker, Mechanic, Mage και Paladin. Αυτό το παιχνίδι ακολουθεί τα θεμέλια ενός παιχνιδιού ρόλων: προσαρμόστε τα όπλα, ανεβείτε και εξοπλίστε τον χαρακτήρα σας με ένα gran arsenaΌπλα και ικανότητες. Παρά τα πάντα, οι μάχες είναι γρήγορες και δυναμικές, πρέπει να καταστρέψουμε πολλούς εχθρούς που εμποδίζουν τον δρόμο μας, όλα συμβαίνουν στο μυστηριώδες Το κάστρο της Ντέβα είμαστε έτοιμοι να εξερευνήσουμε και θα πρέπει να αντιμετωπίσουμε τους πολλαπλούς εχθρούς που θα εμφανιστούν.\n1945 Πολεμική Αεροπορία\n1945 Πολεμική Αεροπορία: Παιχνίδια Σκοποβολής Αεροσκαφών\nΈνα πολύχρονο και κλασικό παιχνίδι που θριάμβευσε τη δεκαετία του '90, σε πλατφόρμες όπως το Spectrum, το Amstrad ... Οι τίτλοι όπως το 1941, το 1942, το 1943, το 1944 ... ήταν οι ένοχοι του να περνούν ώρες μπροστά από τα αεροσκάφη.\nΤώρα έχει επανασχεδιαστεί τέλεια για smartphone. 1945 Air Force, ένα απλό παιχνίδι που θα σας δώσει ώρες ψυχαγωγίας, με ένα απλό θέμα. που θυμάται τις προηγούμενες εποχές στον κόσμο των βιντεοπαιχνιδιών.\n1945 Η Πολεμική Αεροπορία είναι η αναδημιουργία ενός έργου τέχνης.\nΠεριλαμβάνει 16 διάσημα μοντέλα από Μαχητικά αεροπλάνα του Β 'Παγκοσμίου Πολέμου για τους λάτρεις του στρατιωτικού κόσμου. Είναι διαθέσιμο για όλους τους τύπους συσκευών, από πολύ απλά τηλέφωνα έως tablet.\nΠρογραμματιστής: Στούντιο παιχνιδιών Nex\nΑντιμετωπίζουμε ένα βιντεοπαιχνίδι που παίζει ρόλο γεμάτο με καλή δράση και άγριες μάχες. Θα είμαστε σε θέση να προσαρμόσουμε τον χαρακτήρα, να επιλέξουμε τη μορφή μάχης του, να βελτιώσουμε τις ικανότητές του, να ανεβούμε και να πολεμήσουμε αιματηρές μάχες με πλήθος τεράτων, εχθροί και πλάσματα από την κόλαση. Η οπτική εμφάνιση αυτού του παιχνιδιού είναι υψηλής ποιότητας, μπορούμε να απολαύσουμε εκπληκτικά τρισδιάστατα γραφικά, όλα ζωντανά με καλή μουσική και απλά χειριστήρια για να παίξετε. Ξέρετε, πάρτε το όπλο σας και μην αφήσετε μια μαριονέτα με το κεφάλι.\nΚυβερνήτης του Πόκερ 2 - OFFLINE POKER GAME\nΚυβερνήτης του Πόκερ 2 - ΠΑΙΧΝΙΔΙ ΧΩΡΙΣ ΠΟΚΕΡ\nΠρογραμματιστής: Youda Games Holding BV\nΔεν θα μπορούσαμε να αποτύχουμε να συμπεριλάβουμε σε αυτήν τη λίστα παιχνιδιών, χωρίς την ανάγκη διαδικτύου, έναν από τους τρόπους καρτών, πιο συγκεκριμένα το Πόκερ, παιχνίδι με κάρτες που θα διασκεδάσει τις πιο βαρετές ώρες σας.\nΓυρισμένο στην παλιά Δύση, και με μια πολύ αστεία εμφάνιση, θα έχετε τη δυνατότητα να δείξετε ότι είστε τυχερός. Θα πρέπει να νικήσετε όλους τους καουμπόηδες στο Τέξας που τολμούν να σας αντιμετωπίσουν, έχει άσο στο μανίκι του Και φροντίστε να δοκιμάσετε αυτό το παιχνίδι, στη λειτουργία πόκερ Texas Holdem, και να κερδίσετε περισσότερους από 80 παίκτες με πρόκληση σε περισσότερα από 25 γραφικά δωμάτια και 19 διαφορετικά σενάρια. Κάντε "All in" και κερδίστε τα χρήματά τους.\nΒυθιστείτε ο κόσμος των σκιών, έρχονται αλλαγές που δεν θα ευχαριστήσουν όλους. Ανακαλύψτε τα πιο σκοτεινά μυστικά και γίνετε ο μεγαλύτερος πολεμιστής που έχει δει ποτέ σε αυτόν τον κόσμο. Σε αυτό το παιχνίδι μάχης RPG, θα αναλάβετε τον ρόλο ενός ήρωα του οποίου το πεπρωμένο δεν είναι γραμμένο. Θα πρέπει να επιλέξετε μεταξύ τρία διαφορετικά στυλ μάχης, πειραματιστείτε και συνδυάστε τον εξοπλισμό σας, πρέπει να μάθετε νέες κινήσεις και να εξερευνήσετε έναν κόσμο γεμάτο περιπέτειες. Ποιος λέει ότι δεν μπορείτε να απολαύσετε έναν αγώνα σετ στον κόσμο του Ιαπωνική κουλτούρα με εξαιρετικά γραφικά 3D.\nΕρωτήσεις και απαντήσεις. Δωρεάν παιχνίδια\nΠρογραμματιστής: Ο θυμωμένος Κράκεν\nΔεν μπορούσαμε παρά να συμπεριλάβουμε ένα παιχνίδι ερωτήσεων και απαντήσεων σε αυτήν τη λίστα. Το να δοκιμάσουμε τις γνώσεις μας και να μάθουμε περίεργα γεγονότα μπορεί πάντα να σας κάνει να περάσετε καλά. Ποιος δεν θυμάται το περίφημο επιτραπέζιο παιχνίδι Trivial; Λοιπόν τώρα με το smartphone σας έχετε τη δυνατότητα να παίξετε, μόνοι ή με τους φίλους σας, αυτό το διασκεδαστικό χόμπι με αμέτρητες ερωτήσεις και διάφορες κατηγορίες όπως επιστήμη, ιστορία, πρωτεύουσες, σπορ, αυτοκίνητα και πολλά άλλα. Δείξτε ποιος είναι ο πιο έξυπνος!\nMAGIC: Offline RPG Επιλέξτε τα δικά σας παιχνίδια περιπέτειας\nΠρογραμματιστής: Πίσω στο Panda\nΑν θέλετε να ζήσετε τη δική σας περιπέτεια, αυτό είναι το παιχνίδι σας.\nΕδώ πρέπει να επιλέξετε τον δικό σου τρόπο και επιτύχετε την επιτυχία. Με αυτή τη γραφική περιπέτεια σε ένα μαγικός κόσμος, ιππότες, orcs και άλλα μυθικά πλάσματα που θα έχετε στη διάθεσή σας έξι διαφορετικούς τρόπους ιστορίας, κάθε δρόμος είναι ένας διαφορετικός προορισμός. Παίξτε έξυπνα και θα είστε επιτυχημένοι. Στη διάθεσή σας έχετε μια σειρά από μίνι-παιχνίδια, στα οποία θα πρέπει να λάβετε μια απόφαση μετά την άλλη, να αλληλεπιδράσετε με μαγικούς χαρακτήρες και, όπως γνωρίζετε ήδη, μπορείτε να παίξετε χωρίς δεδομένα ή Wi-Fi. Οι περιπέτειες του παιχνιδιού αυξάνονται καθώς ξεπερνάτε τα νέα επεισόδια. Ο μύθος και η ιστορία συμβαδίζουν σε αυτό το παιχνίδι, θυμηθείτε να κάνετε τις αποφάσεις σας καλά και το δρόμο προς τα εμπρός, γιατί η επιτυχία ή η αποτυχία σας θα εξαρτηθεί από αυτό.\nHungry Shark Εξέλιξη\nΘέλετε να μπείτε στο δέρμα ενός πεινασμένου καρχαρία και να καταστρέψετε τα πάντα στο νερό; Πρέπει να επιβιώσετε όσο μπορείτε, καταβροχθίζοντας ό, τι σας εμποδίζει. Θα μπορείτε να εξερευνήσετε τον βυθό και να πηδήξετε σε μερικές όχι τόσο θαλάσσιες περιοχές, να εξελίξετε τους καρχαρίες σας όπως ο λευκός καρχαρίας και το μεγαλοδόνιο. Επί πλέον μπορείτε να αγοράσετε αξεσουάρ συμπεριλαμβανομένων ακτίνων λέιζερ, jetpacks και κορυφαία καπέλα που θα βελτιώσουν την ταχύτητα, θα προκαλέσουν ζημιά και θα δαγκώσουν! Εάν τα μωρά καρχαριών διασχίζουν το δρόμο σας, μην διστάσετε να τα στρατολογήσετε, καθώς θα σας βοηθήσουν να καταβροχθίσετε σχολές ψαριών ή ό, τι σας εμποδίζει.\nΜην διστάσετε και γνωρίζετε ήδη: βυθίστε τα δόντια σας στις δύσκολες αποστολές που σας περιμένουν στο βυθό της θάλασσας.\nΔωρεάν ποδήλατο: Παιχνίδια αγώνων μοτοσικλετών\nΠρογραμματιστής: Κορυφαία δωρεάν παιχνίδια.\nΚαλώς ήλθατε σε ένα από αυτά παιχνίδια αγώνων μοτοσικλετών όπου η βαρύτητα και η αδράνεια είναι οι πραγματικοί πρωταγωνιστές.\nΑν ψάχνατε για παιχνίδι αγώνων και μοτοσικλέτα που ήταν διασκεδαστικό και εθιστικό αυτό είναι δικό σας. Εδώ θα πρέπει να δείξετε τις δεξιότητές σας, καθώς δεν είναι μόνο να φτάσετε πρώτα ή να καταστρέψετε το ρολόι κάνοντας ρεκόρ χρόνους. Θα απολαύσετε σενάρια 2D και εντελώς τρελά κυκλώματα όπου θα συναντήσετε αδιανόητα εμπόδια. Θα πρέπει να πηδήξετε και να δοκιμάσετε αδύνατα ακροβατικά. Πάρτε τον έλεγχο του smartphone και των χειριστηρίων σας εάν δεν θέλετε ο πιλότος σας να πάει στο έδαφος και εκεί τελειώνει το παιχνίδι.\nΈχει νέους τρόπους παιχνιδιού και τουρνουά, για να βελτιώσει τις δεξιότητές σας μην ξεχάσετε να προπονηθείτε σε ατομική λειτουργία και να είναι ο πρωταθλητής του αγώνα. Εγγυημένη διασκέδαση με απλούς και διαισθητικούς ελέγχους.\n10 ποδοσφαιρικά παιχνίδια χωρίς την ανάγκη για Wi-Fi\nΤο Real Racing 3 είναι ένα αγωνιστικό παιχνίδι γεμάτο ποιοτικά και ρεαλιστικά αυτοκίνητα, κομμάτια, προκλήσεις και γραφικά για τους λάτρεις αυτού του τύπου παιχνιδιού. Είναι η συνέχεια ενός διάσημου franchise σε κινητές συσκευές, το οποίο έχει νέες οπτικές οδηγίες που δεν αφήνουν κανέναν αδιάφορο.\nΜπορείτε να απολαύσετε νέα κυκλώματα που περιλαμβάνουν μερικά από τη Formula 1, ένα πλέγμα εκκίνησης με έως και 22 θέσεις και περισσότερα από 45 μοντέλα αυτοκινήτων, από τα οποία μπορείτε να επιλέξετε Porsche, Lamborghini, Dodge, Bugatti ή AudΕγώ. Το Real Racing 3 έχει περισσότερα από 900 διαφορετικά γεγονότα για να συμμετάσχετε, συμπεριλαμβανομένων πρωταθλήματα, αγώνες, προκλήσεις αντοχής και διαγωνισμοί. Και όπως σε οποιοδήποτε παιχνίδι αξίζει το αλάτι του, θα πρέπει να εξελίξετε τα μέρη του αυτοκινήτου σας, για να είστε σε θέση να ανταγωνιστείτε στο υψηλότερο επίπεδο.\nΤίποτα δεν θα σας αφήσει αδιάφορους σε αυτό το παιχνίδι, η τεχνητή νοημοσύνη της θα κάνει τη νίκη πολύ δύσκολη για εσάς, τα γραφικά θα σας αφήσουν ανοιχτό στόμα και θα μπορείτε να επιλέξετε τον τύπο των χειριστηρίων για να οδηγήσετε το αυτοκίνητό σας. Χωρίς αμφιβολία, ένα παιχνίδι που δεν μπορείτε να χάσετε στη συλλογή σας.\nΤο Stickman Ghost 2 Galaxy Wars είναι η νέα έκδοση του Stickman Ghost, αλλά αυτή τη φορά ο χαρακτήρας αγωνίζεται διαγαλαξιακή μάχη.\nΘα μπορείτε να ταξιδέψετε στους διαφορετικούς πλανήτες ενός γαλαξία στον οποίο θα πρέπει να πολεμήσετε ενάντια σε ένα πλήθος εχθρών. Για αυτούς έχετε τις δικές σας γροθιές και κλωτσιές, ένα katana και ένα πυροβόλο όπλο. Σκοτώστε όλα τα κακά όντα.\nΘα πρέπει να είσαι πολύ γρήγορος και επιδέξιος επειδή αυτά τα όντα επιτίθενται σε ομάδες και δεν έχουν έλεος. Εάν καταφέρετε να τους σκοτώσετε, θα προχωρήσετε στην επόμενη φάση. Υ για κάθε νίκη που θα επιτευχθεί θα ανταμειφθείτε με νομίσματα, τα οποία θα σας επιτρέψουν να ξεκλειδώσετε άλλα όπλα για χρήση στις ακόλουθες μάχες.\nΑν σας άρεσε το Stickman Ghost: Ninja Warrior, κατεβάστε τη νέα έκδοση τώρα και απολαύστε τις ώρες διασκέδασης που σας προσφέρει.\nΕθιστικό και συναρπαστικό παιχνίδι περιπέτειας στο οποίο πρέπει να ελέγχετε μια μικρή γούνινο σφαίρα ή ένα ζώο του δάσους μέσα από σκοτεινά και άσχημα τοπία. Πρέπει να τον καθοδηγήσετε σε διαφορετικές πλατφόρμες που λαμβάνει χώρα σε ένα απέραντο δάσος γεμάτο δέντρα, λουλούδια και παράξενα όντα, και ταξινόμηση εμπόδια και παγίδες. Μάθετε τι έχει συμβεί και ανακαλύψτε το μυστήριο που περιβάλλει αυτό το όμορφα φτιαγμένο παιχνίδι, όσον αφορά τα σενάρια.\nΜπορείτε δημιουργήστε και επεξεργαστείτε τα δικά σας επίπεδα ή απολαύστε περισσότερα από 100 σενάρια που ο Frogmind, ο προγραμματιστής αυτού του παιχνιδιού, έχει επινοήσει για εσάς.\nΠλήρης διαδρομή προς το άρθρο: Οδηγοί Android » Παιχνίδια Android » Τα καλύτερα διαθέσιμα παιχνίδια χωρίς Wi-Fi για Android\nPaswallet: τι είναι και πώς να το χρησιμοποιήσετε βήμα προς βήμα στο Android\nΠώς να ανακτήσετε τα διαγραμμένα SMS από το Android


ΤΟ ΗΜΕΡΟΛΟΓΙΟ ΕΝΟΣ TRADER: ΕΝΔΟΣΥΝΕΔΡΙΑΚΑ ΣΧΟΛΙΑ...(ΤΙ ΕΧΟΥΝ ΤΑ ΕΡΜΑ ΚΑΙ ΨΟΦΟΥΝ ???)\nΕΝΔΟΣΥΝΕΔΡΙΑΚΑ ΣΧΟΛΙΑ...(ΤΙ ΕΧΟΥΝ ΤΑ ΕΡΜΑ ΚΑΙ ΨΟΦΟΥΝ ???)\nΓεν. δείκτης - ΩΡΑ 11.05- Απέτυχε η πρώτη προσπάθεια υπέρβασης της αντίστασης των 1123 μον.\nΟΤΕ – ΩΡΑ 11.15 – Ανέκρουσε πρύμναν , ενώπιον του 200ρη….\nΕΤΕ – ΩΡΑ 11.25 – Ανέκρουσε πρύμναν , ενώπιον του 30ρη….\nFTSE25- ΩΡΑ 11.47- Εντυπωσιακή απόκρουση από την αντίσταση του συστήματός μας...\nΓεν. δείκτης - ΩΡΑ 12.05......\nBANKS WEEKLY- ΩΡΑ 12.25- Ένα ακόμα retest , σε εξέλιξη....\nFTSE25 WEEKLY- ΩΡΑ 12.30 – Δυστυχώς ( για τους long), εκτιμήσεις μας επαληθεύτηκαν με μαθηματική ακρίβεια. Η ανοδική αντίδραση των προηγούμενων συνεδριάσεων , ήταν ένα retest ( goodbye kiss) των S και K2 …\nΓεν. Δείτκης –ΩΡΑ 12.45 – Ουδέν σχόλιον…ότι είχαμε να πούμε το είπαμε εγκαίρως και ευθαρσώς …..\nΓεν. δείκτης - ΩΡΑ 12.53- Δοκιμάζεται η πρώτη στήριξη .....\nΩΡΑ 13.05 Ένα σενάριο , με εξαιρετικά λίγες πιθανότητες επαλήθευσης – ίσως και μηδαμινές- είναι να ακολουθήσει και δεύτερο ανοδικό σκέλος προς τις 1137. Αυστηρή προϋπόθεση αποτελεί ο δείκτης κατά την σημερινή ή τις επόμενες συνεδριάσεις να μην κλείσει χαμηλότερα των 1091 μον. Το παραθέτω αποκλειστικά και μόνο για εκπαιδευτικούς λόγους…\nDAX – ΩΡΑ 14.20 – Για τρίτη συνεχόμενη συνεδρίαση, η αντίσταση του συστήματός μας , του φράζει τον δρόμο προς τους διακοσάρηδες. Βρήκε δύο φορές στήριξη στο ανοδικό gap των 9061 ( Αξιόπιστο S/L για τους Long )\nΑναρτήθηκε από ΒΑΣΙΛΗΣ ΜΑΡΚΑΚΗΣ στις 11:12:00 π.μ.


Επιτελικό κράτος και ασυνέπειες, του Γιώργου Πένταρη - Παλμός\nΗ κυβέρνηση έκλεισε αισίως ένα χρόνο στο τιμόνι της χώρας και μπορούμε να της πιστώσουμε μερικές σημαντικές επιτυχίες. Αναφέρω την αντιμετώπιση της τουρκικής επίθεσης στον Έβρο, την αντιμετώπιση του κορωνοϊού, τη βοήθεια στις επιχειρήσεις που επλήγησαν με γρήγορες σχετικά διαδικασίες καθώς και την εισαγωγή μεθόδων ηλεκτρονικής διακυβέρνησης παρακάμπτοντας τις κανονικές διαδικασίες που προβλέπονται από τον νόμο 4412 περί προμηθειών του Δημοσίου. Ακόμη κατάφερε να επανεκκινήσει διαδικασίες για τους εξοπλισμούς των Ενόπλων Δυνάμεων, μπας και καταφέρουμε να κερδίσουμε λίγο από το χαμένο έδαφος μιας εικοσαετίας απραγίας στον εκσυγχρονισμό τους. Με αυτή την απραγία, δώσαμε την ευκαιρία στην Τουρκιά να μας υπερκεράσει και να διαπραγματεύεται με το πιστόλι στο τραπέζι και με μεγάλη αλαζονεία να απειλεί όχι μόνο εμάς αλλά και μεγάλες δυνάμεις όπως η Γαλλία.\nΠέρα από αυτές κυρίως τις επιτυχίες περίμενα κάτι μεγαλύτερο, το οποίο είναι η θεμέλια υποδομή για τα προαναφερθέντα και όχι μόνο. Πάνω σε αυτή την υποδομή στηρίζονται όλα τα ζητήματα που απασχολούν ένα σύγχρονο κράτος όπως π.χ. η οικονομία, η παιδεία, η υγεία, η απασχόληση και πολλά άλλα. Αυτή η υποδομή είναι το «Επιτελικό Κράτος», το οποίο πολυδιαφήμισε η κυβέρνηση και ήταν ένα από τα πρώτα νομοσχέδια που έφερε πριν ένα χρόνο στη Βουλή. Διαφήμισαν το ξαναχτίσιμο του κράτους ως επιτελική μονάδα. Ξαναχτίσιμο όμως είχαμε ακούσει και επί Καραμανλή, αλλά στην ουσία επήλθε διάλυση και μετά ήρθε η κρίση.\nΠαρά το νόμο περί επιτελικού κράτους, είχα γράψει σχετικά πέρσι λίγο πριν την ψήφιση του νόμου, επιτελικό κράτος δεν έχουμε δει ακόμη. Δεν είμαι αιθεροβάμων να περιμένω να υλοποιηθεί το ΠΡΑΓΜΑΤΙΚΟ επιτελικό κράτος μέσα σε ένα χρόνο, γιατί τότε δεν θα διέφερα από τα πολιτικά στελέχη όλων των κομμάτων που διακρίνονται για την βραχυπρόθεσμη στρατηγική οπτική τους ή ακόμη χειρότερο ενδιαφέρονται μόνο για την χρονική περίοδο παραμονής τους στην κυβέρνηση. Αυτό το τελευταίο το λέω μετά γνώσεως.\nΌπως είχα γράψει και στο προηγούμενο άρθρο μου, το πολιτικό κλίμα δηλητηριάζεται με το σκάνδαλο της Novartis και κανείς δεν κοκκινίζει από ντροπή και να βγει να πει ότι η Ελλάδα δεν πήρε καμιά αποζημίωση για τις δωροδοκίες, ενώ έλαβε η Αμερική για αδικήματα που έγιναν στην Ελλάδα. Αντίθετα αναλωνόμαστε σε δηλώσεις – αντιδηλώσεις και δεν σταματά αυτή η ιστορία να δούμε άλλα σοβαρότερα ζητήματα. Την κύρια ευθύνη για το θέμα αυτό την έχει ο Πρωθυπουργός, ο οποίος πιέζεται από τον Σαμαρά «να τους πάει ως το τέλος» όπως έλεγε όταν ξέσπασε το σκάνδαλο. Ο Σαμαράς έχει απειλήσει να επαναλάβει την προδοσία του 1993 αν ο πρωθυπουργός τείνει ευήκοον ους στην άποψη της κας Μπακογιάννη για τα Ελληνοτουρκικά. Είμαι βέβαιος ότι είναι ένα βαρίδι για την κυβέρνηση Μητσοτάκη.\nΕπανέρχομαι στο κύριο θέμα που είναι το επιτελικό κράτος και η συνέπεια αυτού απέναντι στον πολίτη. Είναι προφανές ότι ένα επιτελικό κράτος θα παίρνει μελετημένες αποφάσεις, θα λειτουργεί κάτω από ένα σαφές νομοθετικό πλαίσιο χωρίς επικαλύψεις και οι υπηρεσίες του θα έχουν ένα απλό και αποτελεσματικό σύστημα λειτουργίας. Μέσα σε αυτά τα πλαίσια χωράει και η ουσιαστική αξιολόγηση των υπηρεσιών και κατ’ επέκταση και του προσωπικού, το οποίο θα έχει ευθύνες για τις δυσλειτουργίες της δημόσιας διοίκησης στο μέτρο που του αναλογεί.\nΈνα επιτελικό κράτος είναι συνεπές. Σήμερα μετά από ένα χρόνο οι σχέσεις των κρατικών υπηρεσιών με τους πολίτες ελάχιστα έχουν βελτιωθεί και πάρα πολλές αποφάσεις της διοίκησης δεν εκτελούνται από αδράνεια, από αδιαφορία, από φόβο και ανικανότητα στην ανάληψη ευθύνης του προσωπικού. Έχω αρκετά παραδείγματα και θα αναφέρω μερικά χαρακτηριστικά.\nΓια παράδειγμα, κάνει το κράτος μέσω ΑΣΕΠ to 2008 διαγωνισμό για την πρόσληψη εκπαιδευτικών βάσει των προκηρύξεων 1Π/2008, 2Π/2008, 3Π/2008, 4Π/2008 και 5Π/2008 και συντάχθηκαν οι πίνακες με σειρά κατάταξης. Το Υπουργείο Παιδείας δεν προέβη ποτέ σε ανοιχτή πρόσκληση προς τους επιτυχόντες εκπαιδευτικούς, ώστε να πραγματοποιηθούν οι διορισμοί με βάση τη σειρά κατάταξης. Περίπου 480 εκπαιδευτικοί διαφόρων ειδικοτήτων προσέφυγαν στη δικαιοσύνη κατά της παράλειψης διορισμού τους και δικαιώθηκαν με αμετάκλητη δικαστική απόφαση. Αντίθετα όσοι δεν έκαναν δικαστική προσφυγή έμειναν εκτός νυμφώνος.\nΠροσέξτε το πρόβλημα εδώ. Ένας που ήταν, για παράδειγμα, 20ος στη σειρά κατάταξης και δεν έκανε προσφυγή, χάνει την θέση και την παίρνει ένα άλλος από το τέλος της λίστας διοριστέων χωρίς να έχει συγκεντρώσει την απαιτούμενη βαθμολογία. Δεν είναι μόνο αυτό. Παρά τον διαγωνισμό το Υπουργείο Παιδείας παίρνει το 60% από το ΑΣΕΠ και το 40% από άτομα που είχαν μπει ως αναπληρωτές κατά παράβαση των νόμων περί διορισμού γιατί θα έπρεπε να προέρχονται όλοι από ΑΣΕΠ. Πολλές ερωτήσεις και επερωτήσεις έχουν γίνει στην Βουλή, αλλά όλοι φωνάζουν σε ώτα μη ακουόντων. Αυτό κατά τη γνώμη μου γίνεται για το 40% των αναπληρωτών που αντιπροσωπεύουν σίγουρες ψήφους. Τι έχεις Γιάννη μου δηλαδή…\nΜια άλλη περίπτωση από προσωπική εμπειρία. Τον Αύγουστο του 2013 μπήκα μαζί με άλλους σε μια ομάδα αξιολόγησης προσφορών για την ανάπτυξη τεχνολογιών πληροφορικής στα πλαίσια του ΕΣΠΑ 2007 – 2013. Δουλέψαμε όλοι άοκνα τα απογεύματα και θυμάμαι ότι εκείνη τη χρονιά δεν πήρα και άδεια για να τελειώσουμε, αλλά δεν έχουμε ακόμη πληρωθεί. Είμαστε περίπου 200 άτομα. Οι λόγοι; Κάκιστη λειτουργία της διοίκησης και κακή συνεργασία και ασυνέπεια με την πολιτική ηγεσία. Αναγκαστήκαμε να προσφύγουμε στα δικαστήρια. Τα δικαστήρια μας δικαίωσαν, αλλά πληρωμή δεν έχει γίνει. Ο λόγος είναι ότι το προσωπικό για την εφαρμογή των δικαστικών αποφάσεων δεν αναλαμβάνει ευθύνη, δεν κάνει με συνέπεια την δουλειά του και δεν ενδιαφέρεται για την ασυνέπεια του κράτους γιατί δεν το θεωρεί μέρος του εαυτού του. Περιττό να πω ότι όσοι δεν προσέφυγαν στα δικαστήρια δεν θα πληρωθούν αν ποτέ πληρωθούμε.\nΆλλη περίπτωση ασυνέπειας είναι οι πληρωμές των φαρμακοποιών. Μερικοί έχουν δικαιωθεί στα δικαστήρια, αλλά η διοίκηση δεν εκτελεί τις δικαστικές αποφάσεις. Υπάρχουν εταιρείες που έχουν αναλάβει έργα παροχής υπηρεσιών στο δημόσιο, όπως π.χ. συντήρηση πληροφοριακών συστημάτων. Οι διοικητικές αποφάσεις και τα κονδύλια υπάρχουν, είναι όλα νόμιμα, οι υπηρεσίες προσφέρονται από την αρχή του έτους, αλλά δεν έχουν γίνει οι συμβάσεις για να πληρωθεί ο ανάδοχος επειδή οι υπηρεσίες προμηθειών ψειρίζουν την μαϊμού η διυλίζουν τον κώνωπα όπως οι αντίστοιχες διοικητικές υπηρεσίες. Ο ανάδοχος απασχολεί προσωπικό, πληρώνει φόρους και εισφορές στο κράτος, είναι συνεπής δηλαδή, αλλά κινδυνεύει να κλείσει από την ασυνέπεια αυτού.\nΑυτά που ανέφερα είναι ελάχιστα χαρακτηριστικά παραδείγματα και στην ουσία είναι η κορυφή του παγόβουνου. Όλα αυτά έχουν ως αποτέλεσμα να μπαίνει τροχοπέδη στην ανάπτυξη λόγο ανικανότητας του Δημόσιου Τομέα. Εδώ φαίνεται ακριβώς η προφανής ανάγκη για την δημιουργία του επιτελικού κράτους.\nΓια να πάρει σάρκα και οστά όμως το επιτελικό κράτος χρειάζεται να σπάσεις αυγά, αλλά μου φαίνεται μετά από ένα χρόνο ότι ο Πρωθυπουργός δεν είναι διατεθειμένος ή το πιθανότερο να δέχεται πιέσεις από διάφορες κομματικές και συνδικαλιστικές δυνάμεις για την διατήρηση του σημερινού status. Η δημιουργία του επιτελικού κράτους είναι βέβαιο ότι θα απαιτήσει συγχώνευση υπηρεσιών, αλλαγή διαδικασιών, αξιολόγηση προσωπικού, μισθολογικές αλλαγές, εκσυγχρονισμό στην επιλογή προϊσταμένων οργανωτικών μονάδων, μετακινήσεις προσωπικού και πολλά άλλα που θίγουν τον σκληρό πυρήνα του κρατικού μηχανισμού. Πρέπει κάποια στιγμή όλα τα πολιτικά κόμματα να κοιτάξουν αυτό το μεγάλο ζήτημα και να επεξεργαστούν ένα μακρόπνοο σχέδιο που θα ξεπερνά τα όρια μιας κυβερνητικής θητείας για να έχει αποτέλεσμα. Μόνο αν αποκτήσουμε πραγματικό επιτελικό κράτος, θα απελευθερωθούν οι δημιουργικές δυνάμεις που έχει η χώρα.


ZVEZDOMANIA: CRUSH TEAM 2021 ΜΑΖΙ ΜΕ ΤΗΝ GLYCOGEN TV /// ΑΣ ΚΑΝΟΥΜΕ ΤΟΝ KIRILL ARTAMONOV ΝΑ ΠΑΝΤΡΕΥΤΕΙ /// ΘΑ ΜΙΛΗΣΟΥΜΕ ΜΕ ΤΟΝ ANATOLY ΤSOI — ЮНПРЕСС\nZVEZDOMANIA: CRUSH TEAM 2021 ΜΑΖΙ ΜΕ ΤΗΝ GLYCOGEN TV /// ΑΣ ΚΑΝΟΥΜΕ ΤΟΝ KIRILL ARTAMONOV ΝΑ ΠΑΝΤΡΕΥΤΕΙ /// ΘΑ ΜΙΛΗΣΟΥΜΕ ΜΕ ΤΟΝ ANATOLY ΤSOI\nИванова Анастасия | 05 мая 2021\nΤΟΥ ANDREY KARPOV, 29 ΑΠΡΙΛΙΟΥ 2021\nΔημοσιογράφοι του προγράμματος Zvezdomania παρακολούθησαν το διεθνές βραβείο CRUSH TEAM 2021 στις 18 Απριλίου. Η εκδήλωση πραγματοποιήθηκε στο περίφημο ΧΡΥΣΟ ΠΑΛΑΤΙ.\nΟ ειδικός ανταποκριτής της τηλεόρασης GLYCOGEN μίλησε με καλλιτέχνες και bloggers στην συνέντευξη τύπου. Μεταξύ αυτών ήταν τραγουδιστές, μουσικοί, ηθοποιοί και bloggers.\nΓια παράδειγμα, o τραγουδιστής Anatoly Tsoi είπε ότι αισθανόταν άβολα στο βραβείο, επειδή εμφανίστηκε «όχι με στυλ που ήταν απαραίτητο για την εκδήλωση». Και ο blogger Kirill Artamonov συζήτησε με την GLYCOGEN TV την ευκαιρία να συμμετάσχει στο πρόγραμμα “Ας παντρευτούμε”. Αποδείχθηκε ότι ο Kirill είχε ακόμη μια παρόμοια εκπομπή στο κανάλι του στο YouTube.


AnotherMakeupWorld: Βάφω τον MR Ampa!\nΧρόνια μας πολλά ομορφιές μου! Στο σημερινό βίντεο θα βάψω τον MR Ampa, έναν από τους αγαπημένους μου YouTubers! Ελπίζω να σας αρέσει το βίντεο και μην ξεχάσετε να επισκεφθείτε το κανάλι του Γιώργου εδώ!\nΠως σας φάνηκε ο Γιώργος με μακιγιάζ;\nΤο έγραψε η AnotherMakeupWorld YouTube στις 6:27:00 μ.μ.\nΕτικέτες μακιγιάζ, anothermakeupworld, mr ampa


Λιλαία - Βικιπαίδεια\n(Ανακατεύθυνση από Αρχαία Λιλαία)\nΣυντεταγμένες: 38°38′1″N 22°29′46″E / 38.63361°N 22.49611°E / 38.63361; 22.49611\nΗ Λιλαία είναι χωριό του νομού Φωκίδας και ανήκει διοικητικά στο Δήμο Δελφών. Είναι κτισμένη σε υψόμετρο 330 μέτρων στο λεκανοπέδιο του Κηφισού κοντά στους πρόποδες του Παρνασσού. Ο πληθυσμός της σύμφωνα με την απογραφή του 2011 είναι 332 κάτοικοι. Μέχρι το 1920 ονομαζόταν Κάτω Αγόριανη, οπότε και μετονομάστηκε σε Λιλαία λόγω της αρχαίας Φωκικής πόλης Λιλαίας που βρισκόταν σ' αυτή την περιοχή. Πολύ κοντά στην Λιλαία βρίσκονται οι πηγές του Κηφισού.\nΗ αρχαία Λιλαία[Επεξεργασία | επεξεργασία κώδικα]\n↑ «Δίκτυο μαρτυρικών πόλεων και χωριών, Λιλαία». Αρχειοθετήθηκε από το πρωτότυπο στις 28 Σεπτεμβρίου 2011. Ανακτήθηκε στις 31 Μαΐου 2011.\nΑνακτήθηκε από "https://el.wikipedia.org/w/index.php?title=Λιλαία&oldid=7818147"\nΤελευταία τροποποίηση 16:21, 12 Οκτωβρίου 2019.